text:
Saturday, November 22, 2014
खुदियाएल
खुदियाएल
जिनगीक तीसम बर्खमे जइ नजरिए धीरेन्द्र आ महेन्द्रकेँ जिनगीक अकलवेरामे भेँट भेल ओ अखनि तक नै भेल छल। भेँट होइते धीरेन्द्र बाजल-
“महिन्दर भाय, केते जुगक पछाति दुनू संगी एकठाम भेलौं!”
जहिना लुल्हा-नेंगराकेँ भगवानक भेँट जगरनाथमे होइए तहिना महेन्द्रकेँ मनमे उठल, किमहर सुरूज उगल जे एहेन विचार धीरेन्द्रक मनमे एलै। सदिकाल संग रहै बला संगी भेल आकि तीस बर्खक पछाति भेँट भेला पछाति संगी भेल? भरिसक केतौ ने केतौ जिनगी खुदियाएल अछि! मुदा दरबज्जापर अाएल अभ्यागतकेँ रहि-रहि, मुँह खोलब शंकाक जनम देत। जखनि संगी छी तखनि धारक हेलिनिहार जकाँ चीत हेलह आकि पट मुदा हेलह धरि। अपने ने धारक धारा चीतसँ पट आ पटसँ चीत करैत रहत। चीत-पट बीच पड़ल महेन्द्रक मन धीरेन्द्रक मुहसँ खसिते जहिना जेठुआ तबल जमीन बिहरिया पानिकेँ ऊपरे लोकि लइए तहिना लोकैत महेन्द्र बाजल-
“भाय, दिन-ठेकान तँ डायरी लिखिनहारक हिसाबमे लिखाइ छै, ऐ मानेमे हम सिलौट-लोढ़ी छी। नै मर-मसल्ला खाइ छी तँए नै बुझै छी, मुदा बहु दिनक पछाति भेँट भेलौं ई तँ मन मानिते अछि।”
धारक वेगमे जहिना नहेबाकाल हियासए पड़ैत जे केते वेग आकि धारा तक अपनाकेँ थीर रखि नहा सकै छी, आ कखनि अगम भेने डुमि जाएब। मुदा से तँ समतल-सरोवर पानिमे नै होइत। धीरेन्द्रक मन गवाही देलक। मन मोहियेलै। बाजल-
“भाय, किछु विचार करब अछि।”
‘विचार’ सुनिते महेन्द्र बाजल-
“भाय, अगुताएल ते ने छह। देखबे केलह जे बाड़ीसँ अबिते छेलौं, हाथमे खुरपी छेलएहे आकि तोरापर नजरि पड़ल। खुरपी ने ओतै पटकि देलिऐ आ दरबज्जाक कुरसी सोझ केलौं, मुदा हाथो-पएर धोब आ कनी चाहो पीबैक मन ने होइए।”
महेन्द्रक रूखि अनुकूल देखि धीरेन्द्रक मन मानि गेल जे मनक बात (हृदए रूपी) करै जोकर स्थानपर पहुँच गेल छी। बाजल-
“भाय, तोहर-हमर देह आकि परिवार, कोनो दू छी जे तोहर बात हम नै बुझिऐ आ हमर बात तूँ नै बुझह। हमरा सबहक काजे कोन गाममे रहि गेल जे अौगताइ रहत?”
धीरेन्द्रक बात सुनिते महेन्द्रक मन मानि गेल जे ओतेकालक पलखति भाइए गेल जेतेकाल चलैत-फिड़ैत अपन काज सम्हारि लेब। काजे जकाँ विचारो ने सम्हारल जाइए। जँ बैसब तखनि ने दोखी हएब, ई तँ भेल अपन जिनगीक दिनकेँ उसारब ताबे गोधूल वेलो मेटाइ छै। संध्याबन्धनक बेर सेहो होइए। तैसंग ईहो मनमे होइ जे जखनि बैसि कऽ किछु सोचब तखनि ने कोनो शंको धीरेन्द्रक मनमे हेतै। जाबे अनमेनामे लागल रहब ताबे तँ बुझबे करत जे सेना जकाँ थोड़े चलत, बड़ चलत तँ मेना-अनमेना चालि चलत। तँए अपन जिनगी आ अपन परिवारक जिनगी की रहल जेकर उपज अपने छी, आ ओहो[1] अछि। जिनगीक भौको तँ हरही-सुरही नहियेँ अछि, ई तँ ओहन अछि जेकरा पकड़बो असान नहियेँ अछि। असानो केना रहत, जहिना लोकक बुधि छै तहिना ई दुनियाँ अछि। मरूआे भरिसँ कम बुधि किए ने हुअए मुदा मन तँ कहिते छै जे दुनियाँमे ऐ बुधिक जोड़ा नै छै। टिटही जकाँ बुझिते अछि जे अकासो आ दुनियोँ ठाढ़ अछि। जँ से नै अछि तँ किए कियो बजैए जे दुनियाँमे जहिना चोर अछि, तहिना साधुओ अछि, जहिना बेइमान अछि तहिना इमानदारो अछि, जहिना पापी अछि तहिना धरमतमो अछि, मुदा अपने की छी से बुझी की नै बुझही। मुदा तेतबे किए जहिना बुधिक भण्डार (मनुख) केँ भगवान (विधाता) निरमा कऽ दुनियाँ भरि देने छथिन तहिना दुनियोँकेँ तेते झमटगर बना कऽ रखि देने छथिन जे केतए माटिक तर सीर छै आ केतए ऊपर, से थाहबो कठिन अछिए। जइमे लोक औनाइत रहैए। मुदा सभ कियो कि औनेबे करत, जेकरा ई सबुर छै जे मुट्ठी बान्हि कऽ आएल छी पसरल हाथ नेने जाएब, तइले अनेरे भरि दिन रोडपर आकि गाड़ी-सवारीमे आकि धुँआ-धुकुर होइत कारखानामे भूत बनि किए भुतिआइत रहब। भाय! लोढ़ि लाएब, कुटि खाएब, निरोग बनि काल्हि फेर जाएब। केकरो ज्ञान ने ज्ञान-शक्ति पबैए, मुदा भक्ति-शक्ति तँ श्रमे पबैए। ओना दुनू तेहेन एक-दोसरमे सटल अछि जे एकक बिना दोसर नै चलत मुदा दुनूक बीच ई रस्सा-कस्सी तँ अछिए जे एकटा कहै छै दुनियाँक मालिक छी, दोसर कहै छै मािलकक कामतक कमतिया अपने छी। अनेरे अनका पाछू जे हरान रहब से कि ओकरा अपना बुते अपनाकेँ सम्हारि कऽ चलल नै हेतै जे कन्हापर लदने चलब। गाइक थैरमे घूरपर नजरि पड़िते महेन्द्र देखलक जे खढ़-पात जरि कऽ झोली भऽ गेल अछि मुदा गोरहा-करसीक आगि सुनगैए। घूर लग जा खोंरनासँ करसीकेँ उसका देलक। दरबज्जापर बैसल धीरेन्द्र अपनो दिस देखै संगे अपना परिवारो आ समाजोकेँ देखै तँ काजर घोरल रातिक अन्हार जकाँ बूझि पड़ै। दिनमे कियो अनेको कोस धरि देखैए। मुदा अन्हारमे अपनो देह-हाथ हेरा जाइ छै। तेहने सन धीरेन्द्रो हेराएल जकाँ वौआइत रहए। मन पड़लै अपन पनसल्ला संगी महेन्द्र। जखनि दुनू गोरे गामक लोअर प्राइमरी स्कूलमे नाआंे लिखेलक। मुदा लगले मन आगू बढ़ि अपन तीन दिनक गाम-बास दिस बढ़ल। एका-एकी पचासोसँ ऊपर लोकसँ विचारक समुचित उत्तर पाबए चाहै छी, मुदा कहाँ भेटि रहल अछि। राँइ-बाँइ जवाब दैत अन्तमे सभ यएह कहै छथि जे तोरा मनकेँ महेन्द्रेटा मना सकैए। फेर उलटि कऽ मन घुमलै अपन लोअर स्कूल दिस। शुरूहेसँ नीक विद्यार्थी रहलौं, शिक्षको परिवारेमे रहै छला, दिन-राति स्कूलसँ घर धरि पढ़बै छला, इंजीनियर बनलौं, हमहींटा नै बनलौं तीनू भाँइ नीक जगहपर पहुँचल छी। तइ बीचक विवाद अछि। विवादो तँ विवादे छी। केतौ विचारसँ विचारि हल कएल जाइए, तँ केतौ कपार फोड़ाैलो पाछू बे-हले रहैए। तहूमे अपना तँ आरो साँप-छुछुनरिक पइर भऽ गेल अछि। भैयारीमे जेठ छी, सभ दिन पिता तुल्य ओहो (दुनू छोट भाए) सभ बुझैत आबि रहल अछि अपनो अोहने (िपता जकाँ) बेवहार बना निमाहैत एलौं। मुदा अखुनका जे घुरछी, ओझरी तीनू भाँइक बीच सम्पतिक अछि ओ जँ विचारसँ नै सोझराएत तँ एक सीढ़ी निच्चाँ खसबे करब। माने ई जे पितृ तुल्यसँ भातृ तुल्य भैयारीक सीढ़ी दियादीमे बदलि जाइ छै। तँए मनक सोगसँ सोगाएल धीरेन्द्र। मुदा अनका लग जह-पटार हाथो तँ नहियेँ पसारल जा सकैए, ओ तँ ढंगेसँ पसारल जाएत। घूरक करसी उसका खोंरना महेन्द्र रखबो ने केलक आकि मन चनकि गेलै। चनकि ई गेलै जे दरबज्जापर धीरेन्द्रकेँ बैसा आएल छी, हाथ-पएर धोइक बहाने। तैठाम घूर, खोंरैमे समए लगि गेल। चाहोक बहाना जे बनबए चाहब सेहो की आब ओ जुग-जमाना रहल जे काँच-सूखल जारनिसँ लोहियामे बनत जे कनी बेसी देरीओ लगत, आब तँ तेहेन गैसपर चुल्हि अछि जे केतलीमे दूध-पानि-चाहपत्ती दियौ अा गिलास कि कपमे चीनी दऽ छन्ना लिअ हाथमे, नै लेब तँ दूधे-पानि जरि जाएत। उठि कऽ कलपर पहुँचबो ने कएल छल आकि मनमे उठलै। जुगो पछाति भेटलोपर धीरेन्द्र संगी बनि बाजल, दरबज्जापर किछु िवचारए आएल अछि, एहना स्थितिमे अपन केहेन स्वरूप हेबा चाही। ओना संगी, भैयारी, दोस्ती, मित्रताक मिलल-जुलल प्रयोग होइए जे सभ जनैए मुदा सबहक अपन-अपन जगह छै। की एकरा नकारि सकै छी जे एके समाजक दुनू गोटे छी? तहूमे गामक स्कूलसँ साल भरि कौलेजोमे संगे बितेलौं, जबारी भोज, आकि सौजनिया आन गामक संगे-संग गामक सराध-बिआहक भोज एक सत्तरिमे बैसि कऽ खेनौं छी आ खाइओ सकै छी। तैठाम तँ विचारणीय विचार तँ अछिए जे जोलहाक बनौल वस्त्र जकाँ केतौ सूते ने कहीं घुरछी लगा गिरह बना दिअए! मुदा लगले मन उड़ि कऽ आगू बढ़ि गेलै। बढ़ि ई गेलै जे समुद्र जकाँ संगीओ, भैयारीओ, दोसो-महिम आ सरो-समाज अछिए। चाहक संगी, पानक संगी, गपक संगी, काजक संगी, यात्राक संगी...। ने जानि केते रंग-बिरंगक संगी होइए। तहिना भैयारीओ अछि। सहोदर भाए, बेमातर भाए, पितियौत भाए, पिसियौत भाए, ममियौत भाए...। ने जानि केते रंगक अछि। तहिना ने दोसो-महिम आ सरो-समाज अछि। तखनि तँ भेल जे ओ एक बेर संगी कहलक हम हजार बेर संगी कहबै। संगीओ तँ संगीए भेल, एक कल्प लोकक भेल तँ दोसर भाव लोकक, तेसर अभाव लोकक भेल तँ चारिम विचार लोकक आ तेतबे किए! तखनि? तखनि तँ यएह ने जे पुरबा-पछबा ने रेड़ दिअए। जँ अपने रेड़ैत रस्ता नै चलब तँ केतौ आंेघरा जाएब। तहूमे बिनु देखैत हवा धरतीसँ अकास धरि घेरने अछि। हाँइ-हाँइ कऽ कलपर हाथ-पएर धोइ महेन्द्र दरबज्जापर पहुँचबे कएल आकि दस बर्खक मझिली पोती चाह नेने सेहो पहुँचलनि। थारीमे सँ गिलास उठा महेन्द्र धीरेन्द्रक हाथमे देलनि। हाथमे चाह तँ धीरेन्द्र पकड़ि लेलनि, मुदा मनमे ई नै उठलनि जे दस बर्खक बच्चिया कियो आन भेल, जँ दुनू गोरेकेँ हाथमे दैत तँ बराबरीक विचार तँ आबिए जाइत। मुदा तँए कि धीरेन्द्रो चुकल? नै, नै चुकल। दुनूक अपन-अपन तीर-कमान, गुल्ली-गुलेती। जहिना महेन्द्र धीरेन्द्रक विचार पकड़ि लेलक तहिना अपना विचारे धीरेन्द्रो अपन विचार पकड़ने। पकड़ने ई जे लोअरे स्कूलसँ सभ तरहेँ महेन्द्रसँ बीस रहलौं। जेहने पढ़ैमे बीस, तेहने पढ़ैक बेवस्था बीस, किए कहियो किताबक ऊपर चढ़ि चारू दिस नजरि खिड़ा किताब लेल कानए पड़ैत। गामक जेठ-रैयतिक परिवार। नोकर-चाकर परहक जिनगी।
एक घोंट चाह पीविते महेन्द्र, ओना एका-एकी धीरेन्द्रक तेसर घोँट छल, बाजल-
“संगी चाह केहेन बनल, हमर परिवार तँ गमैया रहल, तहूमे परिवारमे चाह हाले-सालमे आएल अछि। पोतीकेँ अखनि नीक जकाँ बनौलो ने होइ छै अभियास नहियेँ जकाँ छै।”
महेन्द्रक विनीत विचार सुनि धीरेन्द्र फौर्मेल्टी निमाहैत बाजल-
“बड़ सुनर! बड़ सुनर चाह अछि!!”
मुदा जिनगीक खान-पान सेहो तँ मनमे एकटा सीमा बान्हिए लइए। जे एक-रंगाह स्तरेटा मे सम्भव छै। जँ कम स्तरक परिवार देखौंस करए लगत तँ परिवार दिशाहीन हुअ लगतै। चाह सठलो ने छल आकि धीरेन्द्रकेँ महेन्द्र पुछलकनि-
“संगी, हम तँ चाहक बाद पान खाइ छी, अहाँ की खाइ छी?”
महेन्द्रक आग्रह सुनि धीरेन्द्रक मनमे उठल जे खाइ छी से जँ मुहसँ निकलि जाए जे ऐठाम उपलब्ध नै होइ, तखनि तँ घरक महतपर पड़त, मुदा तैसंग अपनो परीछा तँ भाइए जाएत, तेतबे नै ओइसँ दुनू परिवारक दूरी सेहो बढ़त। तरे-तर धीरेन्द्रक मन पसिज गेल, पसिझिते बाजल-
“भाय, मन अछि की नै जे अहूँकेँ पिताजी अा हमरो पिताजी एक्के दिन स्कूलमे नाआंे लिखौने रहथि।”
धीरेन्द्रक स्मृतिक संग भाषा सुनि महेन्द्रोक मन हलचलाएल। हलचलेबो केना ने करैत, बाल-स्मृति भेल! तहूमे डायरी मेन्टेन नै करै छी। सेहो तँ जखनि खर्चासँ बेसी आमद फेकए लगैत तखनि ने डायरीक खगतो होइत, जनम, मुड़न, बिआह, दुरागमन किए लोक डायरीमे लिखत, ओ तँ विधातेक डायरीमे छन्हि। किछु मन पाड़ैत महेन्द्र बाजल-
“भाय, कनी ठेकना कऽ कहब से, कनी-मनी मन अछि, मुदा बीचमे कटारि जकाँ भऽ जाइए।”
महेन्द्र जे विचारि बाजल हुअए, मुदा विचारक दुनियाँक भारी प्रश्न तँ उठिए गेल। उठि ई गेल जे स्कूलमे पिता एक्के दिन, दुनू गोटेकेँ दाखिल करौलकनि, मुदा विद्यालयमे दुनूक बीच केते दूरी बनल आ केते लगीच आएल?
धीरेन्द्रक सम्पन्न परिवार, दियादो-वाद तहिना, मुदा जेहेन परिवारक महेन्द्र छल, ओ छेहा श्रमजीवी किसानक परिवार। श्रमजीवी किसान ओ भेला जे अपन नियमित समए किसानी जिनगीमे लगबैत। अतिरिक्त काज भेलापर अतिरिक्त उपजो-वाड़ी बढ़ैए आ अतिरिक्त लोकक खगतो बढ़ै छै। मुदा अपनाकेँ आगू बढ़ैसँ पहिने रोकि महेन्द्रक मनमे उठल जे जरूर धीरेन्द्र किछु बजता। ओ की बजता अही गुमा-गुमीमे महेन्द्रक बोल बाधित भऽ गेल। स्कूलमे संगे नाआंे लिखेलौं, सभ लिखबैए तइसँ सभ संगीए थोड़े होइए? संगी तँ वएह ने हएत जे संगे-संग एकठाम बैसि गुरुजीक विचार सुनि अपनोमे विचारि एक मत बनाएब, से तँ कहियो ने भेल। जैठाम धीरेन्द्रक घरमे किताबक अलमारी भरल, तैठाम महेन्द्रक दरबज्जाक ओसारक खुट्टीमे गीता, रामायण ललका कपड़ामे बान्हि ओइ आशासँ टाँगल जे हमरो घरमे घर्म-ग्रन्थ अछि। मिथिलांचलक मिथि-मालिन किसान परिवार ओ परिवार रहल अछि जैठाम अतिथि-अभ्यागतकेँ ओकातिनुसार सुआगत-सत्कार खेबेटा-ले नै, जिनगीक क्रिया-कलापकेँ सेहो मथि-मथि एक-दाेसरक विचारकेँ अनुकूल बनबए लेल सतति अग्रसर रहैत छल। बाढ़ि आएल आकि रौदी भेल, एक संग एक गामेक नै एक इलाकाकेँ विपति पड़ैत, तैठाम तँ ई ने विचार कएल जाए जइसँ दुनूक नीक समाधान होएत। जइसँ समए पबिते बाढ़ि-रौदीक काेनो झटका-झुटकी शेष नै रहैत। गाछ-बिरिछ जँ खसबो करैत तँ नबका लगा पोसि-पालि फड़ै जोकर बनौल जाइत। अपन दस पीढ़ीक इतिहास[2] एक-दोसरसँ महेन्द्र पबैत आएल छल। केना केते मेहनतिसँ खेत कीनल गेल आ धुआँ जकाँ हवामे उड़िया गेल, फेर केना भेल आ केना गेल। दैवी प्रकोपसँ बेसी दानवी प्रकोप किसानकेँ झेलए पड़लै। मुदा लगले मनमे उठलै जे अनेरे खनदानी थीसिसमे ओझरा गेलौं। जइ दिन पिताजी दुनियाँ छोड़लनि पाँच बीघा जमीनबला परिवार देने गेला। ओही पाँच बीघाक सीमामे गामक सम्पन्न परिवार बनौने छला। जोतसिम जमीनक संग गाछी-कलम, वास-अगवास सभ किछु। दरबज्जापर गुमा-गुमी देखि अगुरवारे महेन्द्र बाजल-
“भाय, गामेक स्कूल किए मन पाड़ै छी, हाइ स्कूल आ कौलेज किए बिसरै छी। पढ़ला-लिखला पछाति ने अहाँ गाम छोड़लौं?”
सह पबैत धीरेन्द्र बाजल-
“जहिना सभ बात तोरा मन छह तहिना ने हमरो अछिए।”
धीरेन्द्रक सहटैत विचार देखि महेन्द्र बाजल-
“भाय, तूँ साइंस पढ़लह, हम हायर सेकेण्ड्री तक एवरी-डे-साइंस[3] पढ़लौं, सएह ने, तँए कि संगी नै भेलौं।”
संगीक सह पबैत धीरेन्द्र बाजल-
“भाय, परिवारमे एहेन मारूख स्थिति ठाढ़ भऽ गेल अछि जे किछु केने किछु ने बनैए।”
जिज्ञासु होइत महेन्द्र बाजल-
“से की! से की भाय?”
धीरेन्द्र बाजल-
“भाय, चिक्कारी-चौकारी बहुत भेँट भेल अछि। गामो तँ एहने सबहक छिऐ। मुदा मननुकूल समाधान केना हएत, सएह नै बूझि पाबि रहल छी।”
धीरेन्द्रक विचारमे महेन्द्रकेँ किछु बुझैक जिज्ञासा बढ़िते मनमे उठलै। उठिते गाछक जड़िक लगल गराड़-पिल्लूकेँ जहिना कोनो खोंरनीसँ खोरि निकालल जाइए तहिना खोंरनी चलबैत बाजल-
“भाय, एना झाँपल-तोपल बातसँ काज नै चलत।”
महेन्द्रक प्रश्न सुनि धीरेन्द्रक मन चोट खएल साँप जकाँ नांगरि पटकए लगल। परिवारक बात छी, केना दोसरकेँ कहब जे भाए-भैयारीमे सामंजस्य (समान जश, साम्य जश) अपना बुते नै होइए। कहू जे तीनू भाँइ, ऊपरा-ऊपरी छी। जहिना पढ़ल-लिखल तहिना पद-पतिष्ठामे। तखनि जे परिवारक ओझरी नै सुलझि रहल अछि! धीरेन्द्रक मन ओझरा गेल। आगू किछु बजैक फुड़बे ने करै। धीरेन्द्रकेँ चुपी साधल देखि महेन्द्रक मन महकि गेल। महकि ई गेल जे भाय, पढ़ल-लिखलकेँ इशारा काफी। अपने ने बी.ए. पास करि कऽ खेती-पथारीमे लगने स्कूल-कौलेजक बात बिसरि गेलौं, मुदा धीरेन्द्र तँ से नै रहल। ओ तँ सभ दिन कागजेक कीड़ा बनल रहल। तेहेन ठाम लिखतन-बखतनक भेद तँ अछि। तइसँ नीक हएत जे पाँचो आंेगरीसँ इशारा कऽ दिऐ, जे आरो ओझरा जाएत। जे से चाहे तँ अपने अगिला समए माङ्गत, नै तँ अपन पनचैती अपने करत। जँ लोक अपन पनचैती अपने करत ई तँ घीओसँ चिक्कन हएत। मुदा से हएत केना? बाजल-
“धीरेन्द्र भाय, खेत-पथार जमीन-जाल छी। अनेरे सब ओइमे अोझरा जाइए। खेतेक बात सुनि लिअ। गाम-गामक माटि भिन्न-भिन्न अछि, गाम-गामक नै, एक्के गाममे सेहो तेहनो अछि आ एक-रंगाहो अछि। ई तँ भेल मािट। आब चलू माटिक उर्वरा शक्तिक पाछू- उस्सर आ बालु, सभसँ गेल गुजरल अछि, मुदा तँए कि ओहो आँखि नै देखौत? एतबो तँ बजबे करत जे केते प्रतिशत तागत अधिक अछि आ केते प्रतिशत कम अछि। बेसी उस्सर हएब तँ सज्जी उपजत, तइसँ कम हएत तँ कुश उपजत, तहूसँ कम हएत तँ मरूआ-कुरथी उपजत, नै जे तहूसँ कम हएत तँ धारक कातक खेत जकाँ दोसर माटियो पचा कऽ अपन बना लेत। जहिना डोह-डाबर, नदी-नालाक ठेकान नै तहिना ने माटियोक अछि। पानिक सोहे-सोहे धनीक जकाँ घराड़ी दफना लइए। तहिना तँ बालुओ अछि, ओकरो खचरपनी कम छै, एक दिस जहाँ कहिऔ जे ‘हाथी पिआसल, घोड़ा पिआसल, दल-दल पानि।’ आकि दलदला कऽ थभैक जाएत, जहिना लिखैकाल कलम बोकरि ढबैक जाएत, तँ दोसर दिस पानिक बदला तेल निकालैए। ओहो केना अपने हरदा बाजि देत जे कियो मरूभूमि कहतै? भाय, दुनियाँ अनन्त छै। अनेरे मनमे सोग-पीड़ा रखने छह, निकालि कऽ फेकि दहक।”
महेन्द्रक बात सुनि धीरेन्द्रक हबटूटू मन हूबगर भेल। हूबगर होइते हूबा करैत बाजल-
“भाय, पचास-पचपनक उमेर भऽ गेल, तोरो भाइए गेल हेतह, केते दिन जीबे करब। मुदा तेतबो दिन बाप-दादाक घराड़ी नै बँचा सकब, मान-समान नै बँचा सकब, तेकरे दुख बुझह आकि सोग!”
धीरेन्द्रक पसिझैत हृदए देखि महेन्द्रक मन मसैक गेल। मसैकिते तोष-भरोस दैत बाजल-
“भाय, की ओझरी भैयारीमे भऽ गेल अछि से सोझरा कऽ बाजू।”
धीरेन्द्र-
“अहाँकेँ बुझले अछि जे अपने सरकारमे इंजीनियर छी, सुरेन्द्र बैंकमे छथि आ छोट भाए अन्तर्राष्ट्रीय एजेंसीमे छथि।”
धीरेन्द्रक विचारमे सहमति जतबैत महेन्द्र बाजल-
“हँ से तँ छथिए। भगवान कोन कमी देने छथि। अखनि तँ अहीं सबहक दिन-दुनियाँ जागल अछि।”
मलसारि भरल महेन्द्रक विचार नीक जकाँ धीरेन्द्र नै बूझि पेला, महेन्द्रक झाँपल विचार रहनि जे ‘राम नामक लूट अछि लूटि सके से लूटए’ आ दोसर दिस तेकरे ओझरी! खेतोक की अधिकारेटा ओझरी होइ छै, ओकरा तँ अपने जोत-कोर करए पड़ै छै, फसिल लगौल जाइ छै। जखनेसँ फसिल धरतीसँ उठै छै आकि खढ़-पात दाबए लगै छै। कीड़ी-फतींगी भिन्न अबै छै, तैपर सँ भेल जअ मे पाथरो खसिते छै।
धीरेन्द्र-
“भाय, की दिन-दुनियाँ जागल रहत, ओ ते ने जागल अछि आ ने सूतल। जँ सुतलो रहैत तैयो निचेन रहितौं, सेहो ने अछि। ने घरक आ ने घाटक।”
महेन्द्रक सिनेह उमड़ि पड़ल, बाजल-
“भाय, एना नै काज चलत, तीनू भाँइक जीवन देखए पड़त। जेहेन लोकक जीवन होइ छै तेहने विचार ओकरा मनमे अबै छै। तँए थामि-थामि मनक बात बाजू।”
हृदए खोलि धीरेन्द्र बाजल-
“भाय, मनक बात कहै छी नोकरी करए बाहर गेलौं मुदा सेवा- निवरित भेला पछाति गामेमे रहैक विचार अछि।”
बिच्चेमे लोकैत महेन्द्र बाजल-
“ऐसँ नीक विचार की हएत! अाइए नै अदौसँ मिथिलाक लोक ढाका-बंगाल तक कमाइ-खटाइले जाइ छला, तँए कि हुनका सबहक परिवार बिलटि गेल? अखनो ठाढ़ अछि!”
अपन सह पबैत सौनक मेघ जकाँ धीरेन्द्रक मन उमड़ि घनघोर बरिसए लगल-
“भाय, मझिला भाए- सुरेन्द्रक विचार अछि जे अपन हिस्सा सभटा जमीन बेचि बैंकमे जमा कऽ लेब। तहिना दोसरो भाइयक विचार सएह छै, मुम्बैमे फ्लैट कीनब तँए गामक जमीन बेचि लेब।”
महेन्द्र-
“अपन हिस्सा कियो किछु करता, अहाँक हिस्सा कियो थोड़े लेता?”
धीरेन्द्र-
“तेतबे बात रहैत तँ कहितियनि जे जेते कुल्लम जमीन अछि, भाग लगा बेचि लिअ, मुदा तीन-तसिया सभ तेहेन भऽ गेल अछि जे घराड़ीए पर डाक करए चाहैए। आब कहू जे अखनि अपने तँ पान-सात बरख गाम नहियेँ आएब, तेकर पछातिए आएब। मुदा जे तीन-तसिया डाक करत ओ बहरबैया बूझि घराड़ीक नाके-कान नै काटि लेत?”
महेन्द्र-
“भाय, बहुत नमहर घुरछी अछि। एक दिने नै फरिछाएत कल्हुका समए फेर रखू।”
बजैक वेगमे महेन्द्र तँ तत्काल टारि देलक मुदा काल्हि तँ फेर वएह चर्च हएत। सम्पति सम्पति छी, मुदा ओकरो अपन विभिन्न रूप छै। चालबाजक तँ चालि चलिते अछि। ओना ओहो अपना गतिए ओइ संस्कारमे अाबि गेल अछि जे खेत-पथार इज्जत-प्रतिष्ठा छी। केना इज्जत बूझल गेल, ई भिन्न बात। आइ ओइ मोड़पर पुश्तैनी सम्पति[4] परिवारक बीच पहुँच गेल अछि जेकरा नव सिरा चाही। जँ से नै भेल तँ एते भँसिया जाएत जे बेकाबू भऽ जाएत। जहिना चुल्हि परहक दूधकेँ खुदियाइते जिनगी बदलए लगै छै, भलहिं ओहने छेना किए ने भऽ जाए जेकर रसगुल्लो ने बनत, तहिना चाउर टुटने खुदियाइए, जेकर फल वेचाराकेँ भोगए पड़ै छै जे भातक जगह छोड़ि रोटीक जगह पकड़ै छै तहिना ने जिनगीओ अछि।
¦२८९४¦१७ नवम्बर २०१४
Subscribe to: Post Comments (Atom)


c: text/html

text:
Tuesday, July 28, 2015
सीरक गाछ (गुड़ा खुद्दीक रोटी संग्रहसँ साभार)
सीरक गाछ
जेठ मास। भिनसुरका उखड़ाहाक दू घण्टाक काज पुरबैत रही कि सुर्ज दिस तकलौं। दू घण्टाक माने खेतक काजक दू घण्टा, नइ कि दिनक दू घण्टा।
रौदाएल हवा झँटियबैत-झड़कबैत रहए। अन्दाजमे आएल जे एगारह बजि गेल हएत। दू घण्टाक हिसावसँ काजक समए पुरैत रहए। काज उसारि खुरपी-हँसुआ समेटि जखन गमछा तरक मोबाइल उठेलौं कि एगारह बजैमे पाँच मिनट पछुआएल देखलिऐ। काजक समए नष्ट केना करब मुदा उसारल काजकेँ पसारबोमे तँ पॉंच मिनट समए लगिये जाएत। अग-दिगमे पड़ि गेलौं।
मनमे उठल- काजोक की कमी छै जे एकटा उसरि गेल तँ दोसर नइए। दुनियॉंमे ने खेतक कमी छै आ ने बाड़ीक, ने बाड़ीक कमी छै आ ने फुलवाड़ीक, ने फुलवाड़ीक कमी छै आ ने फलवाड़ीक, तहूमे फलवाड़ीओ कि कोनो एके रंगक अछि, तीन-मसुआसँ बरह-बरखा धरि अछि।
की करी की नइ करी, बिच्चेमे त्रिशंकु जकॉं मन लसैक गेल। काजक पतराइत विचार समए दिस देखैक जोर मनमे मारलक। जेठ मास। केहेन जेठ? जेठो तँ जेठ होइत-होइत जहिना जठिया जाइए तहिना ने छोट होइत-होइत छोटियाइत माटि-बालुमे दबैत दबिया जाइए? जेठो कि कोनो एके रंगक होइए, पाछूसँ अबैत गाड़ी सवार जकॉं तेहेन रूप बना रंगमंचपर नचैत आबि रहल अछि, जेकरा परेखब बाल-बोधक खेल नइ। पाछूसँ जँ रौदियाएल समए अबैत रहल तँ आरो बेसी रौदिया जाएत, आ जँ से नहि कहीं पाछू बढ़ियाएल पानि जेहेन पीने रहल तेहेन हरियाएल रहबे करत किने। मुदा जँ ने बाढ़िक पानि पीने हुअए आ ने रौदियाएल हवा पीने हुअए, तेहनो जेठ तँ होइते अछि। सएह जेठ।
ओना काजक हिसावसँ जेठ घटियाएल रहए मुदा लम्बाइ-चौड़ाइक हिसावसँ मिसियो भरि कमी नहि। काजक समए काजक दौड़मे ठेकान-बेठेकान भऽ जाइ छै, मुदा अकाजक समए तँ विरहाएल जकॉं बेर-बेर घड़ीक सुइआ दिस तकबे करैए। सएह भेल।
फेर मोबाइल उठा समए देखलौं तँ दू मिनट बढ़ल, तीन मिनट बॉंकी अछि। माने नहाइक बेर अबैमे तीन मिनट बॉंकी अछि। आगूक रस्ता बाड़ीक बीचे-बीच अछि, जेतए काज करैत रही तेतएसँ आगूक बाड़ीमे वामा भाग पॉंच गाछ लताम आ दहिना भाग सात गाछ नेबो पड़ैत अछि।
नहेबोक कि कोनो समए अछि, जेकरा जखन गर लगै छै से अपना गरे नहाइक समए बना अपन काज चलबैए। तखन तँ भेल अपन जिनगीक संकल्पित बान्हकेँ निमाहब। मुदा ओहो तँ कोसिकन्हाक बहुआहा बाध जकॉं मनुखो आ समाजोमे तँ अछिए। जेकरामे ने कोनो आड़ि-मेड़ छै आ ने खेतक शकल-सूरत, जेम्हरे मन फुरए तेम्हरे हिया कऽ देख लिअ आ सोझहे विदा भऽ जाउ। मुदा से थोड़े अछि, तीन बजे भोरसँ नहाइक घाट शुरू होइए आ तीन बजे राति तक चलैत रहैए। बीचमे केतौ आड़ि छै जे बुझब कखन उसरैए आ कखन शुरू होइए?
वामा भाग दिस लतामक गाछ फड़सँ लदल, जेठ रहितो जेहने हरिअर पात तेहने हरिअर फड़सँ सजल-धजल अछि। तरकारीवाड़ीसँ आगू एक दिस फलक झाड़ी तँ दोसर दिस फलक तरूवाड़ी। दुनू फल जहिना नेबोक झड़झाड़ी तहिना लतामक तरूवाड़ी। दुनू दिस दुनू अपन मस्ती भरल जुआनीसँ लदल।
आगू डेग उठिते दुनू फल- माने झाड़ीक नेबो आ तरूवरक लताम- पर नजरि गेल। एकटा मीठ दोसर खट्टा, एकटा गुदगर दोसर रसगर, तहूमे दुनूक पेटमे बीआ सेहो अछिए। किछु छी तैयो तँ छी दुनू जिनगीक सिरसजमनियेँ।
ने लताम दिस डेग उठए आ ने नेबो दिस। केकरा कहबै जेठुआ जेठ आ केकरा कहबै तहूसँ जेठ। खिस्सा जकॉं नइ ने होइए जे एकटा रहबे करै, एकटा पहिनेसँ रहै आ एकटा तबेसँ रहै आ एकटा सभदिने रहै...।
मुदा से भेल नहि सीरबला गाछक एकटा लताम अपन पूर्ण जिनगी जीब पूर्ण स्वस्थता पाबि अन्तिम भेँट चढ़ैले अकास तियागि धरतीक कोरामे आबि खसल, जीव-जन्तुक रक्षा लेल अपन वलिवेदीपर पहुँच गेल।
धरतीपर खसल फलक अवाज सुनि हमरो नजरि ओम्हरे बढ़ल। फरिक्केसँ फल देख मन मोहिया मोहित हुअ लगल। आगू बढ़ि हाथसँ उठा अंत-प्रत्यंग निहारए लगलौं, ने केतौ कोदवाक दाग आ ने केतौ तिलबा। सजल-धजल गुण-सम्पन्न गुदासँ भरल सिनुराएल लताम।
लतामकेँ नीक जकॉं निहारियो ने पेने रही कि झाड़ीमे झड़झड़ाइत एकटा पाकल नेबो सेहो खसल। नेबो खसैसँ पहिने- माने जा नेबो नइ खसल छल- मनमे उठल रहए जे लतामक हाल-चाल, समए-सालक समाचार पूछि लेब। मुदा से भेल नइ, जेना दू गोरेक बीच अपन लीला देखबैक उपरौंज हुअ लगैए तहिना बूझि पड़ल। जखन नेबोओ अपन वलिदानक लेल वलिवेदीपर आबिए गेल तखन किए ने दुनूकेँ एकेठाम परीछा करी।
लतामकेँ हाथमे नेने नेबो लग जाइ आकि हँसुआ-खुरपी-मोबाइल आ गमछाकेँ गाछक जड़िमे रखि नेबोएकेँ उठा आनी? सएह केलौं- गाछ तरसँ नेबोकेँ उठा हाथमे लइते रही कि ओ चहैक गेल। रससँ भरल रूप मुदा चहकलो पछाति ऑंखिक नोर अपन ठौर धेने! एको बून नोरक दरस नहि! अही टराटकमे रही कि चहकैत नेबो बाजल-
“दू रूपैआ दामक हम छी, मधुबनीक टीसन-कातक होटलमे दस टुकड़ी कटि दस गोरेक भोजनकेँ सुवादिष्ट करै छी मुदा तैयो लोक हमरा दुसिते रहैए जे तूँ कॉंटक फड़ छेँ तोहर कोन मोजर!”
एक तँ ओहुना नेबो, दारीम, बेल कँटाएल गाछक फल छी, तहूमे बेल तँ ऊपर उठि झाड़ीसँ निकलि जाइए, जँ अपनामे झाड़ी बनबितो अछि तँ जेना-जेना अकास दिस उठैत गेल तेना-तेना झाड़ीकेँ झड़ियबैत डारिकेँ सुमझबैत आगू बढ़ि बढ़ैत जाइए, मुदा नेबो तँ से नइ छी! ओकरा कँटाएल वंशक कहि बगूरो तँ नहियेँ कहल जा सकैए। जँ कोनो फल-फूलमे अमृत वरिसबैक शक्ति अछि तँ ओ नेबोओमे अछिए।
गाछक जड़िमे नेबोकेँ खसल रहने, ओरिया कऽ देह समटैत हाथ बढ़ा जड़ि लगसँ नेबो निकालने रही। कॉंटक झाड़ीक फल हाथमे अबिते मनमे खुशी जगले रहए। मुदा चहकल दू फॉंक जकॉं भेल नेबोकेँ देखि मनमे भेल जे जँ फटबो कएल अछि तँ ओकरा ओरिया कऽ उपयोग केलासँ कोनो फरक नै, किएक तँ ऊपरसँ खोंइचा ने फटलै, रसक बखारी तँ ओहिना समटल छै।
अपन विचारमे विचरण करैत विचारैत रही तँए नेबोक चहकबपर धियान नइ अँटैक ओकर गुणक उपयोगक विचारमे पहुँच गेल। मुदा तँए कि नेबोक तमतमी कमल रहै, मने-मन तमतमाइते रहए। ओना मनमे ईहो बात उठैत रहए जे दू-चारि ठोप रस जँ अमृते रहत तइसँ की लोकक दिन गुदस जेतै? असल अमृत तँ अन्न-पानि होइए। मुदा किछु बाजी नै चुपे रही, तमतमीओं तँ तखन तमतमाइ छै जखन ओकरा संग खट-समाद होइ छै।
नेबोकेँ नेने लतामक गाछक छाहरिमे बैसि लतामक संग सजबए लगलौं कि बिच्चेमे नेबो टभकि गेल-
“हम आगूमे बैसब, नइ तँ अगिलाक गप-सप्प सुनैमे समए ससरि नहाइबेर भऽ जाएत आ हमरा बेरमे खेले उसरि जाएत।”
अखन धरि लताम अपन मुँह समेटने सभ किछु देख-सुनि रहल छल। ओना नेबोक फटफटी सुनि लतामकेँ तामसो उठै मुदा अपन दरबज्जापर देख बरदास करैत रहए। खाली मंचपर वक्ता जहिना भरि पोख बजै छथि, आ श्रोता भरि कान सुनै छथि तहिना एकतर्फा नेबो अपन भाषण-पर-भाषण ठाढ़ करैत रहए। मुँह कखनो सापुट नै लइ, खाली मंच देखि नेबो फेर बाजल-
“भाय साहैब, अमरीत बरसा करैबला फल हम छी, अपन दियादवाद झाड़ीक फड़ कहि हमरा बोकियबैत रहैए आ आन-आन अपनाकेँ तरवर कहि मोजरे ने दइए।”
लतामक नजरिसँ बूझि पड़ल जे तामसे जरल जाइए मुदा बीचमे हमरा देखि अपन मुँह बने केने छल। ओना तरे-तरे ओकर टीक तामसे ठाढ़ भेल जाइत रहै, मुदा लाजक पछे दरबज्जापर किछु ने बजैत रहए। कोनो कि औझुका दरबज्जा छी, सभ दिनसँ एहेन होइत आबि रहल अछि जे कोनो दरबज्जापर अमृत-पान भेटैए तँ कोनोपर विष-पान। मुदा अमृत-विषक सीमेपर ने नेबो सेहो ठाढ़ अछि।
ऑंखि उठा लतामपर देलिऐ तँ बूझि पड़ल जे किछु बाजए चाहैए। आँखिक टुसकी देलिऐ। टुसकी पबिते बमछैत नेबोकेँ कहलक-
“तखनिसँ तोरा देखै छियौ जे बड़े फट-फट बजै छेँ जे हमरा मोजरे ने दइए।”
लतामक बातकेँ बिच्चेमे रोकि, जहिना एक सेना दोसर सेनाकेँ अकास-पताल धरिक सभ रस्ताकेँ रोकि बजैए तहिना नेबो बाजल-
“कोन बेजए बात बजलौं जे तोरा एना तामस उठै छह? तोहीं मोजर दइ छह?”
लतामक भक्क जेना खुजि गेल रहै तहिना कनी पाछू हटैत नेबोकेँ कहलक-
“हम तरूवरक फल छी से ते मोजरे ने अछि आ तूँ ते सहजे झाड़ीक फड़ छिऍं।”
‘झाड़ीक फड़’ सुनि नेबोकेँ मने-मन होइ जे मरि जाएब तँ मरि जाएब मुदा एहेन बातकेँ आगू नइ बढ़ऽ देब। बाजल-
“पहिने तूँ अपन अधखड़ुआ बात पुरा करह, पछाति जँ कोनो बात छूटि जाएत तखन हम बजबह।”
नेबोक मनमे होइ जे गाछक फल रहनौं लताम देखैमे तँ हमरे जकॉं अछि। साइजक हिसावे एके रंगक छी, मुदा लताम तँ गुदगर होइए, अपने रसगर छी। संगे ओकर बीआ मात्र सृष्टिकर्तेटा नहि अमृत वरसक सेहो अछि, तैठाम अपने तँ कनाहे छी। तेतबे किए, ओकरा लोक हबैक कऽ चाहैए आ जँ हमरा हबकत तँ से हेतइ! नेबो सहमि गेल।
नेबोकेँ समहल देखि लताम कहलकै-
“भाय नेबो, तोरा कि कोनो हम आन बुझै छिअ जे कानमे झड़ पड़ेबह, कहै छहक जे हमरा मोजरे ने अए। हमरे कोन मोजर अछि। जहिना तोहूँ फूलेसँ फड़ै छह तहिना हमहूँ फूलेसँ ने फड़ै छी, तूँ फड़ भेलह हम फल भेलौं सहए ने। आम जकॉं थोड़े मोजरै छी अपना सभ जे मोजर हेतह।”
बैसल-बैसल दुनूक बकठॉंइ सुनि किछु फुरबे ने करए। कनी कम कि कनी बेसी कहै तँ दुनू नीके बात। यएह ने होइ जे खटाएल मुहेँ नेबो कनी बेसी खटगर बजइ।
दुनूकेँ बीच बँचाउ करैत कहलिऐ-
“भाय जेहने लताम भेलह तेहने नेबो भेलह। दुनूक मुहोँ-कान आ रंगो-रूप मिलै छह, तँए ‘आगू बैसब कि पाछू बैसब’ एकरा छोड़ह। दुनू अमृत छिअ, तँए अपन-अपन अमृतत्वक गुणकेँ बुझह।”
मुड़ी डोला नेबो मानि गेल जे खाइकाल सभ अगुआएल बनल रहैए हम पछुआएल बनै छी सएह ने, मुदा पहिल कौरमे तँ हमहूँ साझी रहबे करै छी किने।
सुनि कऽ मानि तँ दुनू लेलक मुदा बजैसँ परहेज करैत मुहेँ बन्न कऽ लेलक। अपन मन रहए जे किए ने दुनू अपन विचारकेँ अपनेमे समेटि लिअए। मुदा आगू बढ़ि बजैले कियो तैयारे ने अछि! जखनि कि अखने दुनू रक्का-टोकी करै छल!
फेर मनमे उठल, तामसे ठोर बन्न केने ने मुँह बन्न छै, मुदा मनमे तँ ओहिना तामस पजरले हेतै…। तँए कनी खोंरना चला दिऐ। खोरियबैत बजलौं-
“भाय नेबो-लताम, दुनू भैयारी भेलह मुदा अपन-अपन वंश तँ दुनूक अलग-अलग छह, से पहिने फरिया लाए।”
राम दरबारमे जहिना छोट-छोट बानर किछु सुनि एक-दोसरक मुँह ताकऽ लगै छल तहिना लतामो आ नेबोओ एक-दोसरक मुँह ताकऽ लगल। मुहोँ केना ने तकैत, कोनो कि ओकरा टिपनि माए-बाप देने रहइ। बानर जकॉं करहर उखाड़ि माथपर रखैत गेल, डुमैत गेल, भँसियाइत गेलइ...!
दुनू दुनूक मुँह तकैत मुदा बजैत कियो ने किछु। फेर दोसर खोरनि चलेलौं-
“भाय, घरक चारमे खोंसल टिपनि नइ छह तँ नइ छह, मुदा ई तँ बुझल छह किने जे धरतीपर केना एलौं?”
लतामक चुपी देखि नेबोकेँ तामस उठल, बाजल-
“हम पनियाह छी मुदा तूँ ते थलियाह छह किने, तखन पहिने तूँ ने बजबह। हमरा ते पानियेँमे घोरि कऽ लोक पीब जाएत मगर तोरा जँ पानि सेने कियो पीतह, तेकरा तूँ बिना कफ-ठेँर, सरदी-बोखार उतारने छोड़बहक, बाजह।”
नोवोक बोकिएलो पछाति जेना लतामकेँ सस नइ ससरइ। हिया कऽ देखै तँ बूझि पड़ै जे बोनो-झाड़क नेबो हमरासँ छोट कहॉं अछि। देखै छिऐ जे कनियेँ ठरिया कऽ गछिया टाभ नेबो तेहेन होइए जे हमरा वंशमे अखनि तक ओहन भेबो ने कएल हेन।
लतामक चुप्पी देखि नेबोकेँ बूझि पड़लै जे भरिसक हमर विचारक असरि लतामोकेँ भेल।
असरि पाबि नेबोक मनमे भेल जे जखने केकरो आइन-पीड़ा, दुख-बेथाक असरि होइ छै तखने ने ओकर मुँह खुलै छै। तँए आब देखिऐ जे लताम की बजैए।
मुदा जेना लतामकेँ किछु फुरबे ने करइ। दुनूमे देखिऐ जे नेबो तँ किछु बजितो अछि मुदा लताम तँ सोलहन्नी गुमकी लाधि देलक। कहलिऐ-
“भाय, एना नइ हेतह पहिने ई कहह जे तूँ ऐ धरतीपर केना एलह?”
सातो गाछ नेबो एकठाम बैसि अपन परिचए-पात कऽ नेने रहए, तँए सबहक बात सभकेँ बुझल रहइ। सीरक गाछक सिरगर फल दइबला सीरजन फल जहिना लताम तहिना नेबोओ। दुनू अपन बुढ़ाड़ीक रंगमे रमल-रंगल। जिनगीक सभ तीत-मीठक अनुभवी दुनू...।
नेबो बाजल-
“हमर तीन वंश अछि, बीआसँ गाछ होइ छी, डारिमे कलम लगौलासँ होइ छी आ गाछक सीर कटलासँ सेहो होइ छी। हम अही वंशक सीरक गाछ छी।”
नेबोक सुगंध भरल रस पीबिते मन वौआ गेल। मुहसँ खसि पड़ल-
“आमकेँ मोजर होइए, तँए कि तोरा फूलक मोजर नइ भेल, से तँ भेबे कएल, तइले अनेरे ने तामसे फटै छह।”
‘अनेरे तामसे फटै छह’ सुनि आकि की, जहॉं मुँह बन भेल कि नेबो झपाटा मारलक-
“जहिना आम अपनाकेँ मोजर दइए तहिना हमहूँ अपन फूलकेँ मोजर बुझै छी, ककोड़बो बिआन ओकरो छै जे घोदा घोदे फड़ैए आ हमरो तँ से अछिए। तखन जे आम बढ़ि-चढ़ि कऽ बाजत से मानबै।”
अपना ताले-वेताल भेल नेबो। की बजैए नइ बजैए से किछु बुझबे ने करिऐ। एतबे अन्दाज आबए जे रसिया कऽ कसिया गेल अछि। कहलिऐ-
“सुनै जाह, एना जे एकहरफी तामस झाड़ै जेबह से नीक नइ हेतह। तँए फुटा-फुटा कऽ बाजह। तोराले हम किए झूठ बाजी।”
‘झूठ किए बाजी’ सुनि नेबोक मन शान्त भेल। मुदा तैयो मन उझैक गेलै। आम दिस इशारा करैत बाजल-
“भाय साहैब, हम सीर-वंशक छी, ओ बिनु सीरक अछि। बीआसँ कहियौ आकि ऑंठीसँ से होइए, चाहे कलम लगा कऽ होइए जे दुनू तँ हमरो होइते अछि। मुदा तेसर रंगक जे सीरसँ गाछ होइ छै जे हमरा तँ होइए मुदा आमकेँ से कहॉं होइ छइ?”
नेबोक विचारमे तेना बोहिया गेलौं जे बजा गेल-
“हँ, से तँ होइते अछि।”
शतरंजक सह जकॉं नेबोकेँ सह भेटल। एके-बेर तीन घर टपि बाजल-
“आमकेँ हम बिनु सीरक गाछ बुझै छी, तँए ओ बिनु माथक भेल, जखन माथे ने छै तखन ओ समाजक तीत-मीठ केना बुझत।”
नेबोक सन-सनीसँ बूझि पड़ए जेना भोजनक सभ विन्यासमे सनाएल हुअए! कहलिऐ-
“देखह भाय नेबो, एकटा तोरे फटफटेने तँ नइ ने हएत, लतामोक वंश ने बुझबहक?”
मने-मने लताम सेहो अपन वंश-वृक्ष गुनि नेने रहए। अत्मामे बिसवास बनि बसि गेल रहै जे हमरो वंश तीनपुरिया तँ अछिए। जहिना नेबो बीओसँ, डारियोसँ आ सीरोसँ वंश सिरजैए तहिना तँ हमरो वंश अछि। आमकेँ छै कि नइ छै से ओ अपन बुझत, तइले हमर छाती किए फटत। डँटैत नेबोकेँ लताम कहलक-
“तोरा ढेरीए छौ तइसँ अनका की, ओ अपन बाँहिक बुते कमा खाइए आकि तोरे ढेरीए जीबैए। तइले तोहर छाती किए चहकै छौ?”
लतामक बात सुनि बूझि पड़ल जे नेबो किछु बजैले लुसफुसा रहल अछि। एकरा सबहक लपौड़ीमे अपन नहाइयोक बेर उनहि रहल अछि। मुदा एकरा सभकेँ छोड़ि नहाइयो-खाइले केना जाएब। दुनू दुनूपर तमसाएल अछि। बीचसँ उठि कऽ चलि जाएब आ जँ कहीं दुनू अपनामे पटका-पटकी करए लगए तखन ते खेनाइयो ने गरगट हएत। तइसँ नीक जे कनी नीक आकि कनी अधला, टटके फरिछौट कऽ दिऐ। टटका फरिछौट बेसी नीक होइतो अछि। कहलिऐ-
“दुनू भैयारी सुनह, दुनू गोरे शिवलिंग जकॉं बीचमे आड़ि दऽ दहक जे अपन-अपन दुनूक सीमा भेलह आ ओइ सीमाक भीतर अपन दुनियॉं भेलह।”
बिच्चेमे नेबो बाजि उठल-
“हमरा दिससँ कोनो इतराज नइ मुदा लतामोसँ से पूछि लियौ।”
हाथक इशारा दैत नेबोकेँ कहलिऐ-
“भाय नेबो, जखन दुनू गोरेकेँ एक्के ऑंगनक धरतीपर रहि दिवस गुदस करैक छह तखन अनेरे लड़ैत-झगड़ैत किए रहबह, मेले-मिलानसँ किए ने रहबह।”
नेबोकेँ जेना अपन जिनगीक किछु कटु अनुभव रहै तहिना मनमे धकमकाइत रहइ। ओना धकमकीक दोसरो कारण रहै जे सीमा कातमे- माने जैठामसँ एक दिस नेबोक बगान रहै आ दोसर दिस लतामक, तैठाम आड़िक कातमे लतामक गाछ नेबो गाछकेँ कोनो कर्म बॉंकी नइ रहऽ देने रहइ- से देखल-भोगल रहबे करइ।
नेबोक मनक गम्भीरता आ लतामक चुप्पी देखि मनमे उठल- नहाइयो-खाइक बेर हूसल जा रहल अछि आ कोनो काज ससरिये ने रहल अछि, अनेरे समए उनहि जाएत...।
ओह! अनेरे सभ दम तोड़ै छी। नेबोकेँ कहलिऐ-
“नेबो भाय, एना रग्गर केने नइ हेतह, सभकेँ सभपर बिसवास करए पड़तह, तखन ने काल्हि दिन निचेनसँ रहबह।”
नेबोक मनक तामस दोसरे रंगक रहइ। जेना होइ जे जखन सभ जाने मारै आ जिनगीए लइ पाछू लगल अछि तखन किए ने हमहूँ मुहेँपर कहिऐ...।
नेबो बाजल-
“भाय साहैब, अहॉं पुरुख भेलौं आ हम जड़ि भेलौं। अहॉं हमरा जिनगीसँ प्रेम करै छी तँए हमहूँ जिनगी देने छी। मुदा जहॉं-धरि बिसवास करैक बात अछि तइमे हम मनुखेपर नइ बिसवास करै छी।”
नेबोक बात सुनि मनमे भेल जे जाबे एहेन विचार दुनूक नइ रहत ताबे दुनूकेँ दुनूपर सँ अबिसवास नइ हटतै आ जाबे एक-दोसरपर बिसवास नइ जगतै ताबे नेबोक मन असथिर नइ हेतइ। एकरा के नकारि सकैए जे मिथि-मालिनीक सेवा कएल वन-उपवन झाड़ी-फुलवाड़ीक देश हमर मिथिला छी। जैठाम एक दिस धारक कटानसँ फल-फलहरीक खेती उपैट रहल अछि आ दोसर दिस तइसँ कनियोँ कम गामसँ उपटनिहारक कमी सेहो नइ छन्हि...!
सामंजस्य करैत लताम-नेबो दुनूकेँ कहलिऐ-
“जे दिन बीत गेल ओ धरतीसँ उड़ि मनाकासमे बसि गेल मुदा काल्हि दिन-ले तँ सभकेँ अपना-अपनी सोचए पड़तह किने?”
नेबोक मन जेना समटा कऽ गाढ़ रस बनि गेल होइ तहिना बूझि पड़ल। ओना बूझि पड़ल जे खटरसमे मीठरसक प्रवेश भऽ रहल छै। तैसंग ईहो बूझि पड़ल जे जँ मुहसँ किछु खसि पड़ल तँ नेबो जहिना कटाएलपर छनछना कऽ लगैए तहिना फेर ने कहीं लगि जाए। मुदा जाबे नजरि-नजरिक मिलानी नइ हएत ताबे प्रेमसँ काल्हि दिन चलब तँ कठिन अछिए...। कनडेरीए ऑंखिसँ नेबोओ दिस ताकी आ लतामो दिस।
नेबोक मन जेना-जेना शान्त होइत जाइत देखिऐ तेना-तेना लतामक मन संताप दिस बढ़ल जाइत देखिऐ। असथिरसँ जखन नजरि उठा लतामपर देलिऐ कि नजरि मीलिते लताम बोम फाड़ि कानए लगल। ठोर बिजका-बिजका तेना ने कानि-कानि अपन बेथा-कथा कहए लगल जे किछु-किछु बुझबो करिऐ आ किछु नहियोँ बुझिऐ।
तैबीच नेबोक मुँह बजैले लुसफुसए लगलै। नेबोकेँ लुसफुसाइत बजैक मुँह देखि मनमे खुशी उपकल। खुशी ई उपकल जे भने प्रति-उत्तरमे लतामो किछु बजबे करत, तहूमे कनैए। जँ हँसैत रहैत तँ पहाड़ो तोड़ैक झगड़ा होइत मुदा कननीमे तँ अपनो जान भौर भेल रहै छै।
नेबो बाजल-
“भाय, जहिना तूँ तहिना तँ हमहूँ छीहे, तखन तूँ कनै किए छह?”
मनमे भेल जे भने एक जिनगी जीनिहार दुनू अछि आ दोसर संगजीवी वा सहजीवी जीनिहार सेहो अछिए तँए ओकर दोस्ती बेसी गाढ़ हेतइ। तही बीच हुचकैत-हुचकैत लताम बाजल-
“देव, दानव, मानव सब बेपीरित भऽ गेल! रहब केतऽ!”
लतामक बात नेबोकेँ जँचल मुदा उत्तर फुराइते ने रहइ। नीक जकॉं बेथाक कथा बुझबे ने करइ। पाछू हटैत नेबो बाजल-
“भाय, एना नइ बुझबह, जखन तोरे जकॉं हमहूँ छी तखन केतऽ गड़बड़ छह से फरिछा कऽ बाजह?”
लताम बाजल-
“भाय, पहिल आफत तँ ई आएल अछि जे कोसी-कमला धारक बाढ़ि जेमहर जाइए तेमहर खाइए, दोसर बसबैबला अपने बहरवास भेल जा रहल अछि तखन तोहीं कहह जे अदौसँ आएल बाप-दादक वंश केना बँचत?”
बिच्चेमे नेबो बाजल-
“ई सभ ते हमरो भाइए रहल अछि तइले तूँ कनै किए छह? जँ औरुदा लऽ कऽ आएल हएब तँ केकरो मेटेने मेटेबै।”
लताम बाजल-
“भाय, तूँ ऊपरे- घारे मुँह तकै छह, तइसँ नइ ने काज चलतह।”
‘ऊपरे-घारे’ सुनि नेबोक मन कनी पिनपिनेवो कएल मुदा लगले भेलै जे जखन परिवारोमे रंग-रंगक समस्या अबै छै, तैठाम तँ हम दोसर समाजक भेलौं, भऽ सकैए जे ओकर बात नइ बुझल हुअए। बाजल-
“भाय, कनी फरिछा कऽ बाजह। नजरि ओमहर नइ जाइए।”
लताम बाजल-
“जहिना मिथिलांचलक फल लताम छी सेव नहि! मुदा?”
लतामक प्रश्न सुनि मन ठमैक गेल। नजरि उठा जखन नेबो दिस देलौं तँ बूझि पड़ल जे भरिसक ओहो अपन जिनगीक रागमे विराग भऽ रहल अछि।
नेबो दिससँ नजरि उठा जखन लतामपर देलिऐ तखन बूझि पड़ल जे लतामक धौना जेना टुटि गेल होइ तहिना मुँहक बिजकी देखै छी। मुदा एहनो तँ दुनियॉंमे अछिए जे लोक अपन शीलक गुणे धो-पोछि कऽ चाटि लइए।
लताम अपन बेथा ऐ दुआरे ने बजै जे मनुख लग बाजी आ ओ आरो विसविसा कऽ धऽ लिअए। तखन तँ जेहो दू-चारि साल जीबै छी जीबै छी। अनेरे किए परान गमाएब। मुदा लतामक मन कलैप-कलैप विवेककेँ कहै-
“पुश्तैनी फल सभ गुण-सम्पन्न छी, मुदा परदेशी सेव केना हमरा समदिया बौहु जकाँ धकेल कऽ निकालि रहल अछि। संस्कार कहिया अण्डा देत।”¦¦शब्द संख्या- 3071, 13 जुलाई 2015
Subscribe to: Post Comments (Atom)

robotstxt: allowed

filter: keep


text:
'ई-मिथिला' पर आइ सुभाष चन्द्र यादव'क हाले प्रकाशित उपन्यास
'गुलो' जकर लोकार्पण पटना मे सम्पन्न दोसर मैथिली लिटरेचर फेस्टीवल मे कयल
गेल छल, कें एकटा मनलग्गू अंश देल जा रहल अछि. जनतब हो कि ई
उपन्यास एहि सँ पहिने मैथिली द्विमासिक पत्रिका-मिथिला दर्शन मे धारावाहिकक रूप मे
प्रकाशित भ' चुकल छल, आ पछिला किछु समय सँ अपन भाषा एवं वर्तनीक
ल' कें लगातार विवाद मे बनल अछि, जकरा सुभाषचन्द्र यादव द्वारा 'पचपनिया
मैथिली'क नाम देल गेल अछि. पोथीक अंश' ओकर भाषा ओ वर्तनी मे बिना कोनो सुधार
संग देल जा रहल अछि, पढ़ि क' अपन विचार देब~माॅडरेटर.
'हमरा चिन्है छिही ? ने चिन्है छिही त' चिन्ह ले. हम छिऐ गुलो
मंडल. अही चौक पर घर छै. हमरा संगे ठेठपनी केलही त' बूझि ले. हम छिऐ गुलो
मंडल.'- ककरो पर खिसिआयल त' गुलो इएह कहै छै.
पचास-पचपन सालक गुलो लिकलिक पातर-ए. चाह बेचइ-ए. दोकान पर
बैठल-बैठल खोंखी करैत रहइ-ए. दम्मा छै. घरनियो रोगाहि छै. ओकरो दम फुलैत
रहै छै. ऊ दोकानक एक कात मे बैठल रहइ-ए. कोनो काज नै करइ-ए. दोकान
टुकदुम-टुकदुम चलै छै. बस डेढ़-दू सेर दूधक खपत. आ सेर तीन पौवा दूधक चाह
त' ऊ सब अपने पी जाइ-ए. ओकर परिवार मे सब चहक्कर छै. दू बेर भोर आ दू बेर
सांझ चाहबे करी.
गुलो पहिने गोंठ सिपौल मे रहै. आब कोसी चौक पर रहइ-ए. गोंठ मे
मरौसी बासडीह रहै ; घर रहै. गुलोक बाप रेलवे मे पेटमेन रहै. गुलो आ गुलोक
दुनू बहीन छोटे रहै, तबे माय मरि गेलै. गुलोक बाप मुनीलाल पर बिपति पड़ि
गेलै. नौकरी करय कि बाल-बच्चा कए पोसय ? बनरजी साहेब सहरसा मे रेलवेक बड़ा
बाबू रहै. बड़ा बाबू लए मुनीलाल सिपौल सए माछ लाए जाइ. बड़का-बड़का जिन्दा
कबइ. तैं बड़ा बाबू कए मुनीलाल बड़ प्रिय. मुनीलाल नौकरी छोड़ि देत त' ओहन
सुंदर माछ बड़ा बाबू कए के खिएतै ? बड़ा बाबूक मन नै रहै जे मुनीलाल नौकरी
छोड़य. सेहो रेलवेक सरकारी नौकरी. लेकिन नौकरी नै छोड़त त' धीयापूता कए के
पोसतै ?
बड़ा बाबू कहलकै- 'मुनीलाल, हम कोहने नेही सोकता तुम चाकरी कोरो ना चाकरी छोड़ दो. तोमारा मोरजी'.
मुनीलाल नौकरी छोड़ि देलक. घरे लग चाहक दोकान शुरू केलक. दोकानेक कमाइ सए
धीयापूता कए पोसलक. बेटा-बेटीक बियाह केलक. सब कए सखा-संतान भेलै. जेठकी
बेटीक भाग नीक नै रहै. तीन संतानक बाद ओकर मांग पोछाय गेलै. ससुरारि मे
अभेला हुअय लागलै त' मुनीलाल बेटी आ नाति-नातिन कए अपने लग लाए आनलक. नाति
कए चाहक दोकान पर राखय लागल. नाति चरफर-चलाक रहै. एक बेर मुनीलाल बेराम
पड़ल त' नाति अकसरे दोकान सम्हारि लेलकै. तहिया सए वएह दोकान चलबय लागल.
बाद मे नाना कए ठकि कए बासडीह लिखा लेलक. गुलो कए ओतए सए भागय पड़लै. गोंठ
सिपौल छोड़ि कए कोसी कए कोसी चौक, सिपौल आबि गेल. रोड कात मे बिहार सरकारक
जमीन पर बसि गेल आ चाहक दोकान शुरू केलक. गुलो अपन भगिना कए कहियो माफ नै
केलक. भगिना आब पैसावला भाए गेल छै आ गुलो कंगाल.
रेलवे मे रहैत मुनीलाल लोहा-लक्कड़क बहुत सामान बनबेने रहय.
छोट-पैघ खुरपी, कोदारि, खंती, दबिया, कुड़हरि, भाला, बरछी. ई सब अखनियो
गुलोक घर मे छै. इएह ओकर बपौती छिऐ. बाप-पुरखाक छोड़ल और कुइछ नै छै. गुलो
अथाह चिन्ता मे पड़ल रहइ-ए. ओकरा कहियो कोय हंसैत नै देखने हेतै.
रिनियाँ बहुत सुंदर छै. अपन जेठकी बहीन रूनियाँ सए बेसी
सुंदर. एक त' रूने ततेक सुंदर रहै जे ओकर बियाह ओहिना भाए गेलै. गुलो कए
कुइछ रहबो नै करै जे दइतिऐ. दस गोटय कए खिया देलकै सएह बहुत. लेकिन रिनियाँ
त' जुलूम छै. हंसइ छै त' बुझाइ छै जेना फूल झड़ैत हो. फूले सन उज्जवल
हंसी. रिनियाँक हंसी मे जादू छै. चुम्मक जकां खींचै छै. निश्चल निर्मल
हंसी. इजोरिया जकां छिटकैत. ओकर चलइ के, बोलइ के, ताकइ के ढंग लोग कए मोहि
लइ छै. जे देखलक देखिते रहि गेल.
रिनियाँ ककरो कुइछ कहि दइ छै. बात केहनो रहौ, खराब नै लागै
छै. एक टका मे दू गो बीड़ी दइ छै. रिनियाँ कए दू गो देलक त' कहै छै- 'ईह
बुढ़बा ! दुइए गो !' बीड़ीवला एकटा और दाए दए छै.
पावरोटी वला कए कहलक- 'हौ ! तू बड़ कंजूस छहक !' आ लहकलहा पावरोटी उठा लेलक. बेकरी बला टुकुर-टुकुर ताकैत रहल.
ककरो केला खाइत देखलक त' बाजल- 'भैया, अपने टा खाइ छहक !' आ ऊ एगो केला दाए देलक.
रिनियाँ कए चप्पल नै छै.अइ शीतलहरी मे खालीए पएरे दोकानक टहल
टिकोरा करइ-ए. दूर मे गड़ल कल पर सए पानि आनइए. चाहवला गिलास धोइ-ए. कखनू
चीनी त' कखनू पत्ती आनय दोकान जाइ-ए. पएर ठरि कए लोहा भाए जाइ छै. कहियो
छोटुआक चप्पल पहीर लेलक त' दुनू भाइ-बहीन मे मारिपीट भाए जाइ छै.
अंगना घर मे झाड़ू देनाइ, बरतन मांजनाइ आ भनसा केनाइ रिनियाँक
ड्यूटी छिऐ. माय बैठल-बैठल अढबैत रहै छै. मायक अढायब रिनियाँ कए खराप लागै
छै. ऊ त' अपने मने सबटा काज करिते छै. तइयो माय कंठ पर चढ़ल रहै छै.
रिनियाँ पिनकि जाइ छै- 'नै करबौ.'
'हे देखने जाहक अइ छौड़ी कए !' माय कहै छै.
रिनियाँ रोख नै राखइ-ए. लगले काज मे भीड़ि जाइ-ए जेना कुइछ
भेले ने हो. कतबो गारि, कतबो बात-कथा कहौ, रिनियाँ बिसरि जाइ-ए. आ अंगने सए
निहोरा करइ-ए -'बबा, कनी टा चाह हमरो दएह'.
'देखबहक छौड़िए ! काए बेर पिबही गे !'-बबा तमसाइ छै.
रिनियाँ कोनो उतारा नै दइ-ए आ चुपचाप झाड़ू लगबैत रहइ-ए. ओकरा इसकूल मे
पांच सय टाका भेटल रहइ. पोशाक राशि. दीदीजी कहने रहइ-'जुत्ता कीन लिहे.'
रिनियाँ पूछै छै-'बबा, कहिया कीन देबहक ?'
'लीहे ने. कीन देबौ.'- बबा सब दिन इएह गप कहै छै. कहियो कीनइ नै छै.
एक दिन रिनियाँ कहलकै- 'बबा, पांच गो टका दएह'.
'की करबिही ?'
'मेला देखबै'.
'ईह ! बड़ भेली-ए मेला देखैवाली. एतए सए भागबे कि नै ?'- बबा उखड़ि गेलै.
रिनियाँ पर रणचंडी सवार भाए गेलै. फुफकार छोड़लक- 'पांच सौ
लाइब कए देलियह. सबटा चाटि गेलहक आ पांच टका निकालै मे दांती लागै छह !'
गुलो फक पड़ि गेल. रिनियाँ हनहनाइत अंगना चलि गेलै.
(सुभाषचन्द्र यादवक उपन्यास 'गुलो' किशुन संकल्प लोक, सुपौल
द्वारा प्रकाशित कयल गेल अछि, पोथी मैथिलीक पहिल ऑनलाइन बुक स्टोर
Sappymart पर उपलब्ध अछि अहां अपन प्रति ओतय सं कीन सकैत छी)


text:
“विदेह” मैथिली ई-पत्रिकाक नव १९ म अंक आऽ पुरान १८ टा अंक देखबाक लेल नीचाँक लिंक पर जाऊ।
http://www.videha.co.in/
For reading just released 19th issue and 18 old issues of “VIDEHA” Maithili e-journal go to the link below:-
http://www.videha.co.in/
मिथिलाक ध्वज ग़ीत- गजेन्द्र ठाकुर
मिथिलाक ध्वज फहरायत जगतमे,
माँ रूषलि,भूषलि,दूषलि, देखल हम,
अकुलाइत छी, भँसियाइत अछि मन।
छी विद्याक उद्योगक कर्मभूमि सँ,
पछाड़ि आयत सन्तति अहाँक पुनि,
बुद्धि, चातुर्यक आऽ शौर्यक करसँ,
विजयक प्रति करू अहँ शंका जुनि।
मैथिली छथि अल्पप्राण भेल जौँ,
सन्ध्यक्षर बाजि करब हम न्योरा,
वर्ण स्फोटक बनत स्पर्शसँ हमर,
ध्वज खसत नहि हे मातु मिथिला।
महाभारतमे उल्लेख अछि, जे इन्द्र-ध्वजा गाढ़ नील रंगक होइत छल। रामक ध्वजा लाल-गेरुआ रंगक छलन्हि आ’ एहि पर कुलदेवता सूर्यक चित्र अंकित छल। महाभारतमे अर्जुनक ध्वजा पर वानरराजक चित्र छल। नकुलक ध्वजा पर सरभ पशुक चित्र छल। अथर्ववेदक अनुसार सरभ पशु दू माथक , दूट सुन्दर पंख बला, एकटा नमगर पुछी बला आ’ सिंहक समान आठ नोकगर पैरक आँगुर युक्त्त होइत छल।अभिमन्युक द्वजा पर सारंग पक्षी छल। दुर्योधनक ध्वजा सर्पध्वजा छल। द्रोणक ध्वजा पर मृगछाल आ’ कमण्डल छल।कर्णक ध्वजा पर हाथीक पैरक जिंजीर छल, आ’ सूर्य सेहो छलाह।
भगवान विष्णुक ध्वजा पर गरुड़ अंकित अछि। शिवक ध्वजा पर नंदी वृषभ अंकित अछि।
दुर्गा मण्डपमे शस्त्र,ट्क्का,पटह,मृदंग, कांस्यताल(बाँसुरीकेँ छोड़ि), वाद्य ध्वज,कवच आ’ धनुष केर पूजन होइत अछि। एहिमे सर्वप्रथम खड्गक पूजा होयबाक चाही। तकरा बाद चुरिका, कट्टारक, धनुष, कुन्त आ’ कवच केर पूजा आ’ फेर चामर,छत्र,ध्वज,पताका,दुन्दुभि,शंख, सिंहासन आ’ अश्व केर पूजा होइत अछि। हमरा हिसाबे मिथिलाक कोनो झंडा बिना एहि सभक सम्मिलनक संपूर्ण नहि होयत।
विदेह ई-पत्रिकाक सभटा पुरान अंक ( ब्रेल, तिरहुता आ देवनागरी मे ) पी.डी.एफ. डाउनलोडक लेल विदेह आर्काइवमे उपलब्ध अछि। All the old issues of Videha e journal ( in Braille, Tirhuta and Devanagari versions ) are available for pdf download in Videha Archive.


text:
Monday, April 9, 2012
कपिलेश्वर राउत - छूआ-छूत
दूर्गापूजाक समए रहए। सभ अपन-अपन उमंगमे मस्त। सभ कियो नव-नव परिधानमे सजल। कियो पूजामे मस्त तँ क्यो नाच देखएमे मस्त, कियो दारु पीवैमे मस्त। स्टेजक आगाँमे लग्धी-विरती कऽ देखएमे मस्त, कियो कुमारि भोजन करएवामे व्यस्त। क्यो ब्राह्मण भोजनमे मस्त। एक-एकटा कुमारि आ ब्राह्मण पचँ-पँच गोटेकेँ नोत खाइले तैयार छल। तखनहि शंभू मंडल लड्डू लऽ कऽ भगवतीकेँ चढ़ैवाक लेल गेल। ओकरा मंदिरक भीतर जेवासँ पंडितजी रोकैत बजलाह- ‘‘तु सोलकन सभ भगवतीकेँ अपने हाथे ने लड्डु चढ़ा सकै छै ने प्रणाम कऽ सकै छै। एहि बातपर थोड़े काल हल्ला-गुल्ला सेहो भेल। अंतमे फैसला भेल जे पूजेगरी आ पुरोहित छोरि कऽ क्यो भीतर नहि जा सकैत अछि। चाहे ओ कोनो जातिक रहए।
जखन चौकपर एलौं तँ एकटा दोसरे नाटक पसरल छल। एकटा डोम चाहक दोकानपर बेंचपर वैसि कऽ चाह पीवाक लेल तैयार छल दोकानदार रोकि रहल छल। अन्तमे बलजोरी ओ बेंचपर बैसि गेल। आ ओ डोम दोकानदारसँ सवाल पूछलक। पहिल सवाल छल- ‘‘हम हिन्दु छी कि नै छी। दोसर सवाल छल जे जहन सभ जाइतक अहाँ आंइठ धोइत छी तँ हमर आंइठ किऐक नहि धोअव। तेसर सवाल छल जे एक तँ अहाँ बावाजी छी कंठी बन्हनै छी तहन अहाँ सबहक आंइठ धोइत छी से धोनाइ छोरि दिऔ आ से नहि तँ बावाजी जी बाला आडम्बर छोरि दिऔ, प्रश्न विचारनीय छल हम सोचमे परि गेलौं।
Posted by Gajendra at 8:15 AM
Labels: कपिलेश्वर राउत
Subscribe to: Post Comments (Atom)


text:
तन भिंजा कए मन जराबए आबि गेल साओन केर दिन।
विरह-वेदन तान गाबए आबि गेल साओन केर दिन।
खेलि कऽ बरसात अप्पन वस्त्र फेंकल सूर्यपर
चानकेँ सेहो लजाबए आबि गेल साओन केर दिन।
मधुर फूही भरल अमृत सँ प्लावित ई धरा
पान महारकेँ कराबए आबि गेल साओन केर दिन।
ई बसातक बात की हो अनल-कन-रंजित बहए
मोनकेँ पाथर बनाबए आबि गेल साअोन केर दिन।
खोहमे खोंताक खूजल द्वारिपर विधुआएल सन
विरहिणीकेँ बस डराबए आबि गेल साअोन केर दिन।
बाध हरियर, बोन हरियर हरियरे चहुँ दिस छै
धूरसँ आङन सुखाबए आबि गेल साअोन केर दिन।
बांसुरीपर टेरि रहलै के एहन रस-रोग राग
भेल भुम्हूरकेँ पजारए आबि गेल साअोन केर दिन।
सिमसिमाहे नूआ-सन झपसीमे लागए सहज-मन
सतलकेँ आओरो सताबए आबि गेल साअोन केर दिन।
गजल- 2
शेषांशपर रोदन करू वा गीत उदित भानपर।
किन्तु आफत अाबि पहुँचल मान और सम्मानपर।
दीप जम्बूद्वीप केर नित्त अकम्पित भए जरए
यएह सोचब िथक कठिन अनीति केर दोकानपर।
भेल वृद्धि ज्ञानमे, विज्ञानमे, संधानमे
जन्म दर केर बात की वृद्धि उत्थानपर।
किन्तु नैतिकताक अवनति आचरण, सम भावमे
देश हित केर बात तँ चलि गेल कोठीक कान्हपर।
देश गांधी, बुद्ध केर रहि गेल ने सुभाष केर
देश ई नाचए सदति घोटाला सबहक तानपर।
आब विचरण कए रहल नरभक्षी दोसर वेशमे
छैक कनिको ने दया एे नेना केर मुसकानपर।


text:
10 सं 22 किलोमीटरर लंबा पुल बनय के छल. एहि मे कोसी नदीक पाट आओर ओकर दूनु कातक पुलक जमीन सं समानान्तर ऊंचाई सेहो शामिल अछि.
कोसी के बचाउ...
आउटलुक पत्रिका( बिहार-झारखंड आओर राष्ट्रीय अप्रैल 2011 अंक) मे छपल खबर के अनुसार कोसी पर बनय वाला महासेतु केर लंबाई घटाsक 1.5 किलोमीटर करि देल गेल अछि....जेहि सं कोसीक पाट ओहिठाम आओर कम भs गेल अछि.
जखन कि किछ लोक के कहनाय छनि जे पहिने के योजना मे कोसी पर करीब
10 सं 22 किलोमीटरर लंबा पुल बनय के छल. एहि मे कोसी नदीक पाट आओर ओकर दूनु कातक पुलक जमीन सं समानान्तर ऊंचाई सेहो शामिल अछि.
10 सं 22 किलोमीटरर लंबा पुल बनय के छल. एहि मे कोसी नदीक पाट आओर ओकर दूनु कातक पुलक जमीन सं समानान्तर ऊंचाई सेहो शामिल अछि.
कोसी पर रेल-सह-सड़क पुल बनय के अछि...आओर केंद्र सरकार के दूनु मंत्रालय एहन मंत्री के अधीन अछि जिनका बिहार मे कोनो दिलचस्पी नहि छनि... इहो कहि सकय छी जे एक हदतक बिहार विरोधी छथिन्ह.
एहन मे कोसीक पाट के जानबूझिक छोट करि देनाय कि कोनो बड़का खतरा के न्योत देनाय नहि अछि? कहल जाएत अछि जे कोसी ओहिठाम पांच धारा मे बंटल अछि जे ओकर धारा बदलय के कारण भेल अछि. एहन मे ओहि पांचों धारा केर अनदेखी करि विशाल कोसी के सिर्फ डेढ़ किलोमीटर मे समेटनाय बिहार के लोक के एटम बम पर या सूनामी के सामने बिठाबय के समान अछि.
जाहिर अछि जे कोसी के सीमित चौड़ाई ओकर पानि के दबाव के नहि झेल पाएत. आउ हम सब मिलि sक एकर विरोध करि आओर प्रधानमंत्री... मुख्यमंत्री के सामने एहि मुद्दा के उठाबी.
-सुशांत झा
हमर ईमेल:-hellomithilaa@gmail.com
Subscribe to: Post Comments (Atom)


text:
पिआउज
पिआउज तरकारी/सब्जी आदिमे मसलाक रूपमे प्रयोग करि जाएवाला मसला फल छी जे माटिक नीचामे फरैत अछि । प्रायः सब ठाममे ई मसलाक उत्पादन होएत अछि । वर्षमे दुई बेर पिआउजक खेती होइत अछि - एक बेर एकर खेती नवम्बरमे आ दोसर खेती मई महिनामे कएल जाइत अछि । प्याज भारत, नेपाल, पाकिस्तान, श्रीलंका, बांग्लादेश, इत्यादि देशमे उत्पादन कएल जाइत अछि । भारतमे पिआउजक उत्पादन कर्नाटक, गुजरात, राजस्थान, उत्तर प्रदेश, बिहार, पश्चिम बंगाल आ मध्य प्रदेश राज्यसभमे अलग-अलग समय पर तैयार होइत अछि । विश्वमे पिआउज १,७८९ हजार हेक्टर क्षेत्रफलमे उगायल जाइत अछि, जाहिमे २५,३८७ हजार मिटर टन उत्पादन होइत अछि ।
विषय सूचीसभ
इतिहास[सम्पादन करी]
प्रकार[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]


text:
अनावधानमे गांडवीश्वर स्थानमे भेल कार्यक्रमगांडवीश्वर स्थानमे आई २९म मैथिली कार्यकर्त्ता प्रशिक्षण शिविर संपन्न भेल जाहिमे अध्यक्ष डॉ कमलकांत झा द्वारा २७ प्रथम वर्ष आ २ द्वितीय वर्षक प्रतिभागीके प्रमाणपत्र देल गेलैन्हि हम प्रथम दू दिन छलन्हू आ एहि तीर्थक स्वर्गिक आनद लयक गर्मीमें लौटल छि ई एक संयोग छैक जे ई वर्ग ओतय भय गेल जाकर इतिहास मिथिला दर्पणक एक अंकमे हमर वेब पर लिखल मिथिला सर्किट लेख अछि जाहिस सामग्री लयक अनेक फोटो जोड़ी संपादक हमरा नामे छापि देलन्हि हमरही सामग्रीके ओहि बहुचर्चित लेखमे हम गांडवीश्वरस्थानक नाम लिखने जरूर छालन्हू मुदा हमरा काल्हि चकौती गामक एक मैथिलस मालूम भेल जे हम २६ मई १९९४क लखनपुरस चकौती अयबाक मार्गमे गंगेश्वरस्थान होइत रातिमे गेल छलहूँ गांडवीश्वरस्थान नहि जकर भान हमरा गांडवीश्वरस्थानमे पूछला पर जे चकौती कतेक दूरस भेल छल जखन ओतय सब कहलाह जे इम्हर ओ गाम नहि अछि संयोग ओतबे नहि . मिथिला दर्शनक ओहि अंकमे हमर मोबाइल नंबर छपल छल जे देखि ओतुक्का पंडित शम्भुनाथ झा २९.७.२०१ क बात केलैन्ही जे एक बेर आऊ हम कहलीयेन्ही एक कैम्प कराऊ तखन ओ दुर्गापूजाक बाद लेल तैयार भेलाह हुनक नुम्बर हम डायरीमे ८८०९८८००६२३ लिखी लेलंहू आ बादमे करय काल मालूम भेल जे ११ अंक भय गेल - बहुत जोड़ घटाव केलन्हू मुदा नम्बर नहीं लागल (८८०९८००६२३) जनवरी ४, २०१२क एक पोस्टकार्ड लिखि पुजारी गांडवीश्वरस्थान नामे भाया बेनीपट्टी खसावल मुदा ओकर जबाब नहि भेटल अकस्मात् ४ मई २०१२क एक आदित्यनाथ मिश्रक फेसबूक पर फोटो गांडवीश्वरस्थानक देखल आ पूछि देल जे गांडवीश्वरस्थानक कोनो मोबाइल नंबर हो त लिखी आ ओ लिखलाह गाममे छि ओतय जायब तखन लिखब आ ५ मईक हुनक एस एम् एस आयल पंडितजीक नंबर बात केलंहू दोसर पंडितजी छलाह त्रिलोकजी मुदा कैम्प लेल तुरंत तैयार १२ मईक उदघाटन आ १५ मईक समापनक बात भेल सब विषयवस्तु बतावल फेर अध्यक्षके फ़ोन जे ओ १४-१५ रहथि ओ कहलाह ई ताराबाबुक गाम अछि ताराबाबुक अनुज अयोध्याजीस बात भेल ओ अनेक नंबर देलाह आ सबस बात भेल ओहि फेसबुक बालक आदित्यस फेर बात नहि भेल ( आ बजौला पर १३ क ओ जरूर अयलाह हमर लौटबाक समयमे मुदा कैम्प मे भाग नहीं लेलाह जखन की हुनका चलते जे ओ ३ जून तक गाम छथि हम गर्मी रहितन्हू तुरंत कैम्प रखने छलहूँ फेसबुकस संगठन नहीं बनैत छैक ई हम बेर बेर कहैत छि लिखैत छि फेसबुकक चलते प्रचार आ संपर्क जरूर होइत छैक ई वर्ग जरूर भय गेल ओकर अनुसार मुदा अनेक कार्यकर्ता बनितहूँ फेसबुकबला शिविरमे शिक्षित नहीं भेल हम कहलियैक जे अहाँक चलते शिबिर भेल मुदा धन्यवाद ज्ञापनमे नाम छूटि गेल तखन ओ अयलाह जरूर शिबिर काफी नीक स्तरक भेल पहिल आ दोसर दिन श्री अशोक चौधरी आ श्री अयोध्यानाथ झा मुख्य अतिथिक रूपमे अयलाह , दूनू श्रेष्ठ व्यक्ति संत कुमार चौधरी, जयपुर आ पंडित ताराकांत झाक अनुज मुदा अपना आपमे श्रेष्ठ व्यक्तित्व मधुपुरमे मैथिलक बैसार अलग भेल आ हमरा संगमे यात्रा करैत घनश्यामजी कतबो कहला पर आरक्षणक पाई नहि लेलाह ओ कोल्कतास आरक्षण करबा लेलाह आ अपन बोलेरोस मधुबनीस बेनीपट्टी लयक गेलाह बेनीपट्टी गाममे सेहो एक पोखरी कातमे भगवतीक मूर्ति देखल आ एक छोट बैसारमे जनकपुरधाममे भेल शहीद लेल मौन राखल गेल झंझारपुरस युवा साहित्यकार आनंद आबि गेल छलथि- एही रास्ता पर हम १९९४ मे साइकिल बसैठ तक चलने छलन्हू सीतामढ़ी तक ओही मार्ग पर मिथिला आन्दोलन विषयक कार्य करब आवश्यक अछि भूख लागल छल बसैठ चौक पर भुजा खरीद के अनलाह जाहिमे काँच मिरचाई छल जे आब हम ई बुझी खाय लगास्लान्हू अच्छी जे एहिमे antioxident रहैत छैक आ एक शोधक मुताबिक़ गैस्ट्रिक श्रावके कम करैत अछि सीतामढ़ीक बसस गांडवीश्वरस्थानक मोड़ पर गेलहुं मुंहमे बहुत जोरस मिरचाई लागल जतय राजकुमारी ताराकांत आइ टी आई प्रस्तावित अछि ओकर अगिला मोड़ पर मंदिरक लेल उतरल हूँ भयंकर रौदमे झुल्सित मकई भुजा खेत मिर्चाइक जलन के कम करैत स्थान पर अयलान्हू आ लोकक स्वागत देखि सब किछु बिसरी गेलंहु प्रसाद क नाम पर भोज न अतिस्वादु भेल आ फेर बडक गाछ नीचा बैसार आ फेर वर्ग प्रारंभ जय जय भैरवीस - मिथिला राज्यक माहौल भय गेल अशोक चौधरीजी काफी नीक बजलाह अनेक गणमान्य व्यक्ति अगल बगलक गामस फेर दोसर सत्रमे हमर स्वास्थ्यक ऊपर भाषण आ अंतमे गीता पर प्रवचन(अपन मैथिलीगीताक आधार पर) लोक जमिके सुनैत रहलाह से बादमे आनंद बजलाह नीक छल अयोध्याजी फोन केलन्ही कोना की रहल पैखाना लेल खेतमे बहुत दिन बाद गेलंहु जे आब यदा कदा एहेन कैम्प वा गाममे होइत अछि रातिमें फेर प्रसाद आ यज्ञमंडपमे शयन - मछरदानी छल राति सोलर लैम्प जरैत आ ऊपर आकाशमे अर्धचंद्रक मनोहारी छटा लग्घी लेल उठी काफी नीक लागल चांदनी देखि राती सोलर लंप जरित आ ऊपर आकाश में अर्धचंद्र क मनोहारी छाता लग्घी लेल उठी काफी नीक लागी चांदनी देखि गर्मीक राति मनोहारी होइत छैक भोर चारिस मदिरमे बोल बम.. आ तैयार भेलन्हू संध्या, तर्पण, पञ्चदेवता पूजाक बाद अर्गला आदि पाठक बाद मंदिरमे प्रवेश जतय कहियो अर्जुन अपन गांडीव रखने छलाह वा पाशुपतास्त्र पौने छलाह ओहि भोलेनाथस गांडवीश्वरक बारेमे एक कहलाह जे कोनो दू भाईमे एक दोसरके निःसंतानी कही मजाक केलक - ओ बाबाधाम गेल ओतय बाबा कहलखिनह जो अपना गाम ओतय हमर भाईक रूप अछि गांडवीश्वरक ओ ओकर पूजा केलाह आ बुढ़ारीमे विवाह भेलैन्ही आ सात बेटा जिनक सात टोल शिवनगर आदि मुदा ओहि पहिल भाईक संतान नाम पर एक छोट घरमे कहल जैत छैक जे गौरीशंकरक दोसर लिंगमे तीन मणि देखएत अछि झरोखा बंद केलन्हू पर आ जखन ओहि नीचा गढ़ामे लिंगमे पानि आबि जायत छैक गामक लोक नून तेल जमा कयक बाढी लेल तैयार भय जाइत छथि (एहने कथा गंगेश्वर लेल सेहो चकौती बला बतौलाह गांडवीश्वरक जकाँ ओतहु कथा छैक जे किनको वृद्ध अवस्थामे संतान भेलैन्ही बाबाधाम क आदेश पर ओही शिवलिंगक पूजास ) लगैत अछि हमर भूल प्रमादवश हो तथ्यमे दूनू बाबा एकंही छथि खूब फोटो डिगिटल कैमरास लेलंहू आ फेर सत्र प्रारंभ कार्यकर्म कोना करी आ सामाजिक समरसता पर अयोध्याजी अयलाह आ ओ बजलाह कोना १९७१मे पटना इंजीनियरिंग कोलेजमे मैथिलीक पढौनी करौलाह आ कोना निखिल मैथिलीभाषी छात्र संघक कार्य अनेक वर्ष तक भेल- कोना पहिल प्रदर्शन मैथिली लेल पटनामे आन कोना काज .. कोना १९८१स जानकी नवमीक गाममे आयोजन पटनाक विद्यापति पर्व देखि मुदा हुनका सेहो मैथिली काज लेल प्रेरणा देबबला एक शिक्षक विद्यालयमे महेश्वर पाण्डेय, एक भूमिहार (हमरा सेहो मैथिली काजस एक भूमिहार राम इकबाल सिंह विनीत जोरलाह १९९२ में) नीक भोजनक बाद हुनक घर जेबाक बात कहल - हुनक भतीजी हमर भौजी.. गाममे हुनक मकनक रास्ता मे देखल बिभूति आनंदक मकान जिनक सासूस हाल में परिचय भेल अछि आ १२ मईक बात केने छालान्हू जे अन्हांक समधियानीमे छि ताराबाबु गाममे अस्पताल सेहो बनाउने छथि आ एक एक रोड पीच वा आर सी सी के अयोध्याजी बंद घरक ताला खोलावलाह आ कहलाह जे ओ बेनीपट्टी केन्द्रित काज करैत रहलाह किछु देर रहि फेर एक कार्यकर्ता छोडलक रोड पर टेम्पोस चंदौना ओतय दरभंगाक टिकट भेटल गर्मी काफी एक छोट किछु मॉस क बच्चाके हँसैत देखि साहस भेल ट्रेनमे एक फैसनेबुल युवा महिला के अपन पतिस हिन्दी\मे बात करैत देखल यद्यपि उम्हर लोक मुख्यतः मैथिली बजैत अछि जोगिअरामे नहि भेटल एक सहयात्रीक कथनानुसार कमतौलमे रांचीक सीधा टिकट भेटी गेल आ दरभंगा में कोल्कता एक्सप्रेस ठाढ़ बहिनीक घर नहीं जा सकलहूँ सुविधास यात्रा भेल समस्तीपुर- बरौनी आ फेर सिमरियामे गंगा माइक कोरामे एक महिला के देखि बुझल जे ओ हिन्दू छथि हमहूँ हाथ पाकिटमे देल पांचक सिक्का आयल लागल बेशी अछि छोट सिक्का परन्तु फेर लागल जे आयल सैह धर्मभीरु जकाँ आ फेकल पूरा भारत मे हम सिक्का फेकने देखाल्नु अछि रेलवे पोर्टरक परिक्षा दयक लौटेत जमुइक एक गामक बासी मुदा देवघरमे रहैत एक लड़काके कहल -“ लक्ष्य ऊँच राखय सब परिक्षामे नहि बैसय अपन योग्यताक अनुसार लक्ष्य बनाबय “ ओकर पिता छल दारोगा ओकरा पोलिसमे नीक आदमी दरोगा पद पर हो तैयो बदनाम मुदा पोलिस कोना सुधारत अपनाके भागलपुर सेहो परिक्षा केंद्र डर भीड़स मुदा ओतेक नहि देखल किउल में अचानक गाडी रुकल कियो वैकम केने छल वनांचल बगल में छल उतरि गेलंहु जगह नहीं भेटल ठाढ़े-ठाढ़ एशिया अन फूट पढैत रह्लन्हू किछु दूर बाद बैसयके आ जसीडीहमे एकसीटा ओहि पर पढैत किताबमें सिंगापूर, मलयसिया आदिक बारेमे कलम दोसर स लेल संशोधन लेल अपन छुटी गेल छल पोथी ख़त्म भेल एकसीटा पर सुतैत भुजा बसैठक बांचल आ फेर खरीदल चुरा खायल मिरचाई सेहो बांचल छल चित्तरंजन पानि पीअल आ फेर धनबाद बोकारो पता नहि कखन गेल भोर रांची दोसर वनाचलस हतिआ आ सडक पर एक मैथिल शिक्षक कारस डेरा ई भय गेल हमर १२२ म मिथिला जागरण यात्रा कमलाकांत जी काल्हि गेलाह वर्गमे आ नीक दूनू दिन सत्र आप्रमाण पत्र वितरणमे फेर अशोक चौधरीजी आयल छलाह - कहू कोना भय गेल ई कार्यक्रम अनावधानमे
Tuesday, May 15, 2012
अनावधानमे गांडवीश्वर स्थानमे भेल कार्यक्रम
Posted by Dr. Dhanakar Thakur at 10:13 AM
No comments:
Subscribe to: Post Comments (Atom)


text:
ई छथि रंगमंचक, मैथिली फ़िल्म आ सीरियलक प्रसिद्ध अभिनेता शुभ नारायण झा । शुभ नारायण जी कयकटा मैथिली फ़िल्म आ सीरियल में बड्ड नीक अभिनय केने छथि। हुनकर आब बला मैथिली फ़िल्म “खुरलुच्ची" जल्दिये रीलिज होमय बला अहि।
जखन शुभ नारायन जी 13 साल के रहैथ, 1975 में द टेल ऑफ़ एंटोनियो नाटक में शायलॉक के चरित्र सं स्कूल में रंगमंच सं जूड़ि गेलाह । तकरा बाद गमैया नाटक आ स्कूल कॉलेज करैत 1986 तक सैकड़ो नाटक केलैथि। मुदा पटना यूनिवर्सिटी सं पीजी केलाके बाद 1988 तक दिल्ली के थियेटर भावना कला मंदिर सं काज करैत रहलाह आ तकरा बाद 18 साल धरि किछु महत्वपूर्ण काज नहीं कएलथि। मुदा 2004 में एकटा मित्र के सहयोग दए एक घंटाक एकटा साधारण मैथिली सीसी फ़िल्म “ हम नहिं जायब पिया के गाम”क निर्माण केलाह। मित्रक, विशेषकर डॉ सुरेन्द्र झा आर अपन पत्नीक प्रोत्साहन सं शुभ नारायण जी एकटा नांगर ब्रजबंशी कक्काक चरित्र निभौला। हुनअकर अभिनय सं प्रभावित भए निर्देशक अनूप जी अपन मैथिली फ़िल्म “ सिन्दुरदान” में शुभ जी के बुद्धु बाबूक भूमिका देलनि। मुदा दुर्भाग्यवश निर्माता आर निर्देशकक बीच किछु मतभेदक कारण “सिन्दुरदान” नहिं चलल। अनूप जी अपन साक्षात्कार में एकमात्र शुभ नारायण जी द्वारा निभावल गेल भूमिका के बड्ड प्रशंसा केने छलाह।
अपन घनिष्टतम मित्र के आग्रह पर शुभ जी प्रसिद्ध गायक मनोज तिवारी के गीतक एकटा एलबम “अलबेला दूल्हा” केलनि मुदा तकरा बाद अलबम करए सं मुं मोड़ि लेलाह। शुभ जी डीडी 1 पर टेलिफ़िल्म प्राय: करैत रहैत छथि। शुभ नारायणक पसंदीदा काज में टेलिफ़िल्म “उत्थान” अहि जे पंचायती राज्य मंत्रालय/विभाग के छलैक ।
कुमार शैलेन्द्र द्वारा निर्देशित मैथिली सीरियल “दीयर भाउज” में जे एखनो सौभाग्य मिथिला टीवी पर प्रसारित भए रहल अछि, शुभ नारायण जीक समदि कक्का के चरित्र एखनो लोक के बेसी पसंद आबि रहल छैन्ह । ‘ चल रे बटॊहिया” में शुभ जी बटॊहिया के चरित्र आ बेश भूषा में गामे गाम घूमि कए सकारात्मक दर्शन करा रहल छथि। मैथिलीक प्रसिद्ध गायक हरिनाथ जीक एकटा भोजपुरी फ़िल्म बनौने छलाह जाहि में शुभ जी फ़िल्मक खलनायक के भूमिका केने छलैथि मुदा वो फ़िल्म एखनो धरि डब्बा में बंद अहि। मैथिलीक एकटा आगामी फ़िल्म “ खुरलुच्ची”, जकर निर्देशन मनोज कुमार झा केने छथि , में शुभ जी फ़ेरो खलनायक भूमिका में छथि।
मैथिली के अतिरिक्त, शुभ जी हिन्दी नाटक सेहो केने छथि । हुनकर प्रिय हिन्दी नाटक “ माटी कहे कुम्हार से” जाहि मे शुभ जी चारिटा चरित्र निभाबैत 15 शो कए चुकल छथि।
मैथिली में शुभ नारायन जी द्वारा कएल गेल नाटक में रोहिणि रमन जीक “टुस्सा आ बांझिल” जाहि में खलनायकक भूमिका केने छथि, महेन्द्र मलंगियाक “छुतहा घैल” (भगतक भूमिका), आ अविनाश मिश्राक “मुक्ति पर्व” (महादेवक भूमिका) उल्लेखनीय नाम अछि।
नियमित रुप सं जरुरत मंद के आर्थिक सहयोग प्रदान कए समाज सेवा केनिहार शुभ जी नटराज, मिथिलांगन आ मैलोरंग नाट्य ग्रुप सं जुड़ल छैथ।अखिल भारतीय मिथिला संघक जिम्मेवारी कोनो ने कोनो रुप में लए मिथिलाक प्रगति हेतु यथाशक्ति योगदान देबक प्रयास करैत रहैत छथि।
शुभ नारायण जीक आबय बला मैथिली फ़िल्म अछि- मनोज झा निर्देशित " हमर सौतिन", आ उदय राजक " घोघमें चांद"। हुनक "खुरलुच्ची" जल्दिये रीलीज होमय बला अछि।


text:
साक्षात् श्री कृष्णकेँ सेहो भादव शुक्लचौठमे खाली हाथेँ चन्द्रमाक दर्शन कऽ लेलासँ फूसि-कलंक लागल छलनि जे स्यमन्तक मणिक लोभसँ कृष्ण सत्राजितक भाइ प्रसेनकेँ मारि मणि नुका देलनि, यद्यपि प्रसेनकेँ सिंह मारने छलै आ सिंहकेँ जाम्बवान मारि स्यमन्तक मणि पहाड़क धोधरि(खोह वा बिल)मे लऽ जाकऽ ओ अपन बच्चाकेँ खेलौनाक रूपमे दऽ देने छलखिन ।
सत्राजितक तपस्यासँ प्रसन्न भऽ सूर्य अपन गरदनिसँ स्यमन्तक मणि दऽ नियम-निष्ठासँ ओकरा धारण करऽ कहने छलनि मुदा ओ द्वारिका पहुँचि डरसँ अपन भाइ प्रसेनकेँ ओ मणि दऽ देलनि जे बिना कोनो नियम पालनकऽ कृष्णक संग जंगल शिकार करऽ चलि गेल छल आ जंगलमे कृष्णसँ बहुत फराक भऽ सिंहसँ मारल गेल छल आ निराश भऽ बिन प्रसेनक संग कृष्णकेँ अबैत देखि हुनका "प्रसेन-वध"क मिथ्या कलंक लगलनि पुनश्च दुखी कृष्ण किछु लोककेँ संग लऽ प्रसेनक खोजमे ओहि जंगलमे गेलाह।
जंगलमे हुनका सिंहसँ मारल घोड़ासहित प्रसेनक मृतदेह देखि सिंहक पदचिन्हक अनुसरण करैत भालूसँ मारल सिंहकेँ देखलखिन, भालूक खोज करैत अन्हार धोधरिमे अपन तेजसँ सैकड़ो योजन भीतर दिव्य महलमे झूलापर झूलैत जाम्बवानक पुत्र सुकुमार आ लटकैत मणिकँ देखलनि आ ओतऽ दिव्य सुन्दरी जाम्बवतीकेँ देखलनि जे कृष्णकेँ देखितहि मोहित भऽ हिनका मणि दऽ भागि जयबाक आग्रह केलकनि -तावत् जाम्बवान सूतल छलाह ।कृष्ण जोरसँ शंख बजा जामवन्तकेँ जगा देलनि आ कृष्णसँ युद्ध शुरू भऽ गेल, तावत् सात दिनधरि आस देखि द्वारिका वासी निराश भऽ घूरि घर चलि गेल आ सभ कृष्णकेँ मृत बुझि हुनक प्रेत-क्रिया कऽ देलनि। एकैस दिनक युद्धक बाद जामवन्तकेँ बुझा गेलनि जे ई साक्षात् राम अपन शर्तानुसार हमरा दर्शन देबऽ आयल छथि तखन ओ हुनक बिबाह जाम्बवतीसँ करा बिदाइमे वएह स्यमन्तक मणि देलनि आ तखनहि कृष्ण आबि द्वारिकावासीकेँ सभ बात बतौलनि ।
चन्द्रमाकेँ अपन रूपपर अहंकार भऽ गेलापर ओ गणेशपर व्यंग्यात्मक ठहक्का लगौने छलाह आ गणेशक श्रापसँ ओ जलमे कुमुदिनीक मध्य नुका गेल छलाह, फेर ब्रह्मा सहित सभ देवता गणेशकँ प्रसन्न करा शापसँ हुनका मुक्ति एहि शर्तपर भेटलनि जे भादव शुक्लचौठमे अहाँक खाली हाथेँ जे दर्शन करत ओकरा मिथ्यापवाद लगतै आ तहिएसँ ओहिदिन "चौरचन-पाबनि " होइछ।
चौरचनक चन्द्र-दर्शनक मन्त्र ---
(1) "सिहः प्रसेनमवधीत् सिंहो जाम्बवता हतः।
सुकुमारक मा रोदीस्तव ह्येष स्यमन्तकः। "
(2) प्रार्थनामन्त्र --"दधिशंखतुषाराभं क्षीरोदार्णवसंभवम्।
नमामि शशिनं भक्त्या शम्भोर्मुकुटभूषणम्।"
बाबा बैद्यनाथ झा, पूर्णियाँ


text:
पटना। 17 दिसम्बर। नोटबंदी पर राजद द्वारा बड़का आंदोलन करबाक लेल आय पार्टी केर मीटिंग बजाओल गेल। राजद सुप्रीमो लालू प्रसाद यादव कहलनि कि नोटबंदी केर ओहने हश्र होयर जेहेन कांग्रेस सरकार म' नसबंदी केर भेल छल। लालू यादव कहलनि कि देशक स्थिति फुटबॉल जेहेन भ' गेल अछि। जे लोग काजक खोज म' बाहर गेल छल सभ अप्पन घर वापस लौट रहल छैथ।कालाधन तेँ वापस नहि आयल लेकिन आम आदमी क' फजीहत भ' रहल अछि। नोटबंदी पर राजद पार्टी केर स्टैंड पहिने जोका कायम अछि। राजद नोटबंदी केर पुरजोर विरोध करैत अछि। पीएम मोदी देश क' धोखा देलन्हि अछि।
अपने के बता दी कि नोटबंदी के बाद सँ जनता क' भ' रहल परेशानि क' देखैत राजद केंद्र सरकार के एहि फैसला केर कड़ा विरोध केलन्हि अछि। हाले म' एहि मुद्दा पर राजद आक्रोश मार्च सेहो निकालने छल।
नोटबंदी पर बिहार म' चैल रहल गठबंधन सरकार केर एक राय नहि अछि। जता एक दिस बिहार के मुख्यमंत्री नीतीश कुमार नोटबंदी केर पक्ष म' छैथ ओतहि हुनकर सहयोगी लालू प्रसाद केर पार्टी ऐहिक खिलाफ अछि। गठबंधन म' एहि मतभेद के बाद बहुत दिन धरी विवाद चलैत रहल। जाहीकेँ बाद म' नीतीश कुमार राजद पार्टी सुप्रीमो सँ भेंड़ करि सुल्झाउलनी। हालांकि राजद के वरिष्ठ नेता रघुवंश बाबू बिहार के सीएम नीतीश कुमार पर लगातार हमला क' रहल छैथ। हाल म' ओ अप्पन एक बयान म' कहलनि कि नोटबंदी पर अप्पन अलग स्टैंड राखी नीतीश कुन गठबंधन धर्म केर पालन क' रहल छैथ। नीतीश कुमार क' भाजपा सँ पुरनका याराना अछि। हुनकर अलग राय होयब गठबंधन केर खिलाफ अछि।


text:
राजकोट
निर्देशाङ्क: २२°१८′००″उत्तर ७०°४७′००″पूर्व / २२.३° उत्तर ७०.७८३३° पूर्व
राजकोट (i/ˈrɑː[unsupported input]əkoʊ[unsupported input]/) भारतके गुजरात प्रान्तक एक शहर छी। राजकोट नगर गुजरात राज्य, भारतमे स्थित अछि। राष्ट्रपिता महात्मा गाँधीकs क्रीड़ास्थली राजकोट, पहिले सौराष्ट्र कs राजधानी रहल छल। महात्मा गाँधीके पिता करमचंद गाँधी सौराष्ट्रक दीवान छ्लाह। अहीसं गाँधी जी अपना बचपन संवारि तथा अपन जिन्दगीके प्रारम्भिक दिन राजकोटक गलिसभमे ही व्यतीत कएने छल। गाँधी जी अही ठामसं हिन्दुस्तानिसभ आ अंग्रेजसभक रहन-सहनके अंतर कs क़रीबसं देखने छथि। मोहनदास करमचंद गाँधी उच्च स्कूल तत्कालीन अलफ्रंट हाई स्कूलमे अपनी शिक्षा ग्रहण केएने छल। गाँधीजी कs इस नगरीमे पर्यटकसभके लेल काबा गाँधीना देलो (गाँधी जी कs निवास स्थान) जहिमे आजुक बाल मन्दिर स्कूल चलि रहल अछि, राजकुमारी उद्यान, जबूली उद्यान, वारसन संग्रहालय, रामकृष्ण आश्रम, लालपरी झील, अजी डेम, रंजीत विलास पैलेस, सरकारी दुग्ध डेरी आदि दर्शनीय स्थल अछि। राजकोटमे मनायल जाइ वला अंतर्राष्ट्रीय पतंग मेला बड़का संख्यामे लोगसभ कs आकर्षित करैत अछि।
विषय सूचीसभ
इतिहास[सम्पादन करी]
प्राचीन सभ्यता आर आज़ादी कs लड़ाईसं राजकोटक बहुत नजदीकी संबंध रहल अछि। राजकोटसं भारतके राजनीतिक आर सांस्कृतिक इतिहासक बहुतो यादसभ जुड़ल अछि। सन १६१२ ई. मे राजकोट शहर कs स्थापना जडेजा वंशके ठाकुर साहब विभाजी जडेजा कएने छल। महात्मा गाँधी अपन अहिंसा एवं सत्याग्रह कs प्रयोग सबसं पहिल अही ठामसं कएने छालह।
यातायात और परिवहन[सम्पादन करी]
हवाई मार्ग[सम्पादन करी]
रेल मार्ग[सम्पादन करी]
सड़क मार्ग[सम्पादन करी]
उद्योग और व्यापार[सम्पादन करी]
राजकोट कs सोनी बाजार गुजरातमे स्थित सोना कs सबसं बड़का बाज़ार छी। महिन्द्रा एण्ड महिन्द्रा जँका किछ प्रमुख कम्पनी सहो अही ठामसं ब्यापार शुरु कएने छल।
भूगोल[सम्पादन करी]
मौसम[सम्पादन करी]
धर्म[सम्पादन करी]
♦ Source:[५]
♦ Source:[६]
बाह्य जडीसभ[सम्पादन करी]
Rajkotक सम्बन्धमे विकिपिडियाक भातृ योजनासभमे ताकी:
- Rajkot Municipal Corporation (RMC)
- Rotary Dolls Museum in World's Amazing Records
- World Environment Day 2014 – Student Taking Oath to Set World Record
- Virani School Student Writing Essay Together set World Record
- Rotary Dolls Museum – 1600+ Dolls Collection
- Rajkot Urban Development Authority (RUDA)
- राजकोट विकिभोएज सँ यात्रा सहयोगी
- राजकोट डियमओजेडमे
एहो सभ देखी[सम्पादन करी]
- ↑ "Rajkot Climatological Table Period: 1981–2010", India Meteorological Department, अभिगमन तिथि अप्रैल १०, २०१५।
- ↑ "Ever recorded Maximum and minimum temperatures up to 2010" (PDF), India Meteorological Department, मूलसँ २१ मई २०१३-के सङ्ग्रहित, अभिगमन तिथि अप्रैल १०, २०१५।
- ↑ सन्दर्भ त्रुटि: अमान्य
टैग;
RAKनामक संदर्भ की जानकारी नहीं है
- ↑ "Census of World"।
- ↑ "Historical Census of India"।
- ↑ "Census of Rajkot"।


text:
पटना। सारण जिलाक दरियापुर स्थित बेला रेल चक्का कारखाना मे पहिया क उत्पादन शुरू भ गेल। एहि कारखाना स पहिल खेप मे छहटा पहिया जखन तैयार भ निकलल त एकटा पैघ सपना पूरा भ गेल। मुख्य मेकेनिकल इंजीनियर एके सिंह कहला जे एहि ठामक सबटा यूनिट कए एक संग चलबा पर काज क विस्तार होएत। ओ कहला जे एखन छह दिन धरि इ ट्रायल चलत जाहि मे करीब 12-13 सौ पहिया क उत्पादन होएत।
ज्ञात हुए जे शनिदिन वैदिक मंत्रोच्चारण क बीच निर्माण काज क शुभारंभ भेल छल। चिमनी स जखन धुआं निकलल त ओहि ठाम उपस्थित कईटा मजदूरक आंखि नोरा गेल। करीब तीन-चारिटा अधिकारी भोर दस बजे दहकैत भट्ठी मे लोहा कए गलेबाक काजक शुरूआत केलथि। एकर बाद अधिकारी आ एलएनटी क इंजीनियर अपन-अपन काज मे लागि गेलाह। 15 हजार करोड़ क लागत स तैयार रेल कारखाना मे पहिया क उत्पादन काज फिलहाल ट्रायल क रूप मे शुरू कैल गेल अछि। पहिल खेप मे तैयार छह टा पहियाक संबंध मे अधिकारीक कहब अछि जे सबटा पहिया सब तरह स ठीक अछि। पहिया क ढांचा आ गुणवत्ता देख इंजीनियर आ कर्मी मे काफी उल्लास अछि।
जानकारी क अनुसार बेला रेल चक्का कारखाना स गत 19 जुलाई कए पहिया उत्पादन सुनिश्चित छल, मुदा कोनो कारणवश काज शुरू नहि भ सकल। एकर बाद 21 जुलाई क तिथि निर्धारित कैल गेल। 21 कए मशीन मे किछु तकनीकी खराबी आबि गेल जाहि स काज क शुभारंभ नहि भ सकल। एकर बाद जर्मनी स एक्सपर्ट बजाउल गेल। एक्सपर्ट काफी प्रयास क मशीन कए ठीक केलथि। एकर बाद कारखाना स पहिल खेप मे छहटा सही पहिया निकालल गेल। एहि संबंध मे आरएलबीयू क असिस्टेंट इंजीनियर सुजय कुमार सिंह क कहब अछि जे सबटा पहिया मानक पर ढार उतरल अछि। ओ कहला जे एखन एक दिन मे कम स कम 30टा पहिया निकालबाक उम्मीद अछि। ओ कहला जे सबटा मशीन ठीक तरह स काज क रहल अछि। जर्मन एक्सपर्ट क देखरेख मे फिलहाल मशीन क संचालन भ रहल अछि। ज्ञात हुए जे जुलाई 2009 मे तत्कालीन रेल मंत्री लालू प्रसाद एकर शिलान्यास केने छलाह।
maithili news, mithila news, bihar news, latest bihar news, latest mithila news, latest maithili news, maithili newspaper


text:
-पूर्ण रूपसँ महिला कलाकार लऽ कऽ बेचनजी मैथिली नाटकक मंचन करबेलन्हि, जे एकटा कीर्तिमान अछि।
-९ बजे रातिसँ (२८ जनवरी २०१२) गजेन्द्र ठाकुर लिखित जादू वास्तविकतावादी नाटक "उल्कामुख"(निर्देशक बेचन ठाकुर)क मंचन प्रारम्भ भऽ गेल अछि।
-काल्हि २९ जनवरी २०१२ केँ जगदीश प्रसाद मण्डल लिखित नाटक "वीरांगना"(निर्देशक बेचन ठाकुर)क मंचन हएत।
........
-विदेह मैथिली नाट्य उत्सव २०१२ प्रारम्भ
-कुमार रामेश्वरम दीप जरा कऽ केलन्हि उद्घाटन, स्वागत गान सम्पन्न
-लोकमे अपार उत्साह
-कार्यक्रम शुरू हेबासँ पहिनहिये आयोजन स्थल लोकसँ खचाखच भरि गेल छल।
-स्थान-जे.एम.एस. कोचिंग सेन्टर, चनौरागंज, झंझारपुर
-तिथि २८ आ २९ जनवरी २०१२
-समय......दुनू दिन ११ बजे पूर्वाह्णसँ ५ बजे अपराह्ण धरि
-२०म विदेह मैथिली प्रदर्शनी सेहो ऐ उत्सवक अन्तर्गत आयोजित भऽ रहल अछि, मैथिली पोथी देखबा आ किनबा लेल भारी भीड़।
-एकांकी आ नाटकक मंचन हएत दुनू दिन
-मैथिली रंगमंच- भरत नाट्यशास्त्रक अनुसार- ई अछि ऐ नाट्य उत्सवक थीम
- नाटक आ फिल्मपर परिचर्चा सेहो हएत
-कविता गोष्ठीक आयोजन सेहो हएत।
-नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ सेहो प्रदान कएल जाएत
-मैथिलीक समानान्तर रंगमंचक उदयक रूपमे ऐ नाट्य उत्सवकेँ मोन राखल जाएत।


text:
मूलरूप सs कर्नाटक के रहे वला यासीन भटकल के असली नाम मो. अहमद सिदीबप्पा अछि। हैदराबाद, बेंगलुरु, मुंबई आर पुणा में लगातार सीरियल ब्लास्ट करि सैकड़ों बेगुनाह के मौत के नींन सुताब' वला यासीन बिहार कs रास्ता नेपाल भागा छल। ओहि समय हैदराबाद सीरियल ब्लास्ट मामला में फांसी कs सजा पैनिहार असदुल्लाह अख्तर उर्फ हड्डी सेहो ओकर साथ छल।
भारतीय खुफिया व सुरक्षा एजेंसि के हाथ लागल सs पाहिले दुनु आतंकी नेपाल के पोखरा के समीप एक गांव में यूनानी चिकित्सक के रूप में नाम बदैल कs रहैत छल। यासीन भटकल के संग असदुल्लाह उर्फ हड्डी बतौर सहायक रहैत छल। हड्डी के पिता बेंगलुरु में हड्डी के डॉक्टर अछि, जाहि कारण ओकरा आतंकी साथी हड्डी कही कs बजबैत छल।
तहसीन अख्तर के संपर्क में आब के बाद यासीन भटकल वर्ष 2012-13 में बहुत दिन तक दरभंगा में एक किराए के मकान में रहल छल। यासीन भटकल सs तहसीन अख्तर के नजदीकि के अंदाजा एही सs लगायल जा सकैत अछि कि अपन फरारी के बाद भटकल तहसीन उर्फ मोनू के ही उत्तर भारत में इंडियन मुजाहिदीन कs कमान सौंपाने छल। बाद में तहसीन सेहो पश्चिम बंगाल सs लागल भारत-नेपाल कs सीमा सs पकड़ल गेल छल।
भटकल के दरभंगा में रहबाक मुख्य मकसद भारत-नेपाल के सीमावर्ती जिला में इंडियन मुजाहिदीन आतंकी संगठन के विस्तार करब छल। ओ मुंबई, पुणे आर बेंगलुरु सीरियल ब्लास्ट में नेपाल सs लागल सीमावर्ती जिला मधुबनी, दरभंगा आर समस्तीपुर के युवक के इस्तेमाल बतौर कैरियर कैने छल।


text:
मुजफ्फरपुर : मिथिला एक बेर फेर चमड़ा उत्पादनक फेर केंद्र बनत। बेतिया आ पंडौल में पुरान लेदर क्लस्टर कए खंडहर क बीच सरकार मुजफ्फरपुर मे नव लेदर क्लस्टर तैयार करबाक योजना बनेलक अछि। सब किछु योजना क अनुसार भेल त बहुत जल्द मिथिला फेर अंतरराष्ट्रीय नक्शा पर चमकत। एसपीवी मुजफ्फरपुर मे नव लेदर क्लस्टर लेल तैयारी क रहल अछि। एकरा लेल दस्तावेजी काज तेज क देल गेल अछि। टाटा गु्रप आ कानपुर क लेदर कंपनी कए सेहो एसपीवी मे शामिल करबा लेल प्रस्ताव देल गेल अछि। बिहार फिनिश्ड लेदर वर्क्स मे 50 करोड़ टकाक लागत स कॉमन फैसिलिटी सेंटर क स्थापना होएत।
तीन दशक पूर्व राज्य सरकार क प्रतिष्ठित टेनरी बिहार फिनिश्ड लेदर रहल अछि। एहि ठाम नीदरलैंड स मशीने आनल गेल छल। मुदा 20 साल पूर्व एकरा ठेका पर द देल गेल छल आ ओतहि स एकर बबार्दी शुरू भेल छल। इसमाद किछु दिन पहिने मिथिलाक चमड़ा उद्योग क स्थिति पर चिंता जाहिर केने छल। इसमाद इ जानकारी देने छल जे मिथिलाक सबटा लेदर क्लस्टर खंडहर भ चुकल अछि। बेतिया आ पंडौल जेकां टेनरी बिहार फिनिश्ड लेदर क सेहो कई करोड़ क मशीन चोरी भ चुकल अछि। कारखाना खंडहर भ चुकल अछि आ खिड़की का केबार तक गायब भ चुकल अछि। 25 एकड़ जमीन पर बेला औद्योगिक क्षेत्र मे कार्यरत मुजफ्फरपुर क टेनरी बिहार फिनिश्ड लेदर खंडहर भ चुकल अछि। बहरहाल आब इ उम्मीद जगल अछि जे एहि ठाम कॉमन फैसिलिटी सेंटर क स्थापना होएत। यानी पूर्व क भांति लेदर फिनिश्ड क काज होएत।
सवाल अछि जे आखिर खंडहर मे नव निर्माण कोना होएत। एहि संबंध मे एहि पर अल्फा लेदर, मुजफ्फरपुर क प्रोपराइटर डॉ. परवेज अख्तर क कहब अछि जे लेदर क्लस्टर लेल सबस पहिने स्पेशल परपज व्हीकल (एसपीवी) क गठन होएत। एकर बाद बेला औद्योगिक क्षेत्र मे कार्यरत चमड़ा क इकाइयां अल्फा लेदर, ग्रीन लेदर, सबा टेनरी, हारून टेनरी आ नार्थ बिहार क संग कानपुर क टीरूबाला एक्सपोर्ट कंपनी आ टाटा गु्रप क लेदर कंपनी कए मिला कए विशिष्ट क्रियान्वयन समिति (एसपीवी) क प्रस्ताव अछि। अख्तर क कहब अछि जे हम सब जल्दी स जल्दी विशिष्ट क्रियान्वयन समिति (एसपीवी) बनेबाक प्रयास करब, ताकि एकटा पैघ प्रोजेक्ट एहि क्षेत्र मे शुरू भ सकत। रोजगार क अवसर पैदा होएत।
सवाल इ सेहो अछि जे एकरा लेल राशि क व्यवस्था कोना होएत, एहि पर बियाडा क प्रबंध निदेशक दीपक कुमार सिंह क कहब अछि जे 50 करोड़ टका मे 60 फीसद केंद्र सरकार आ 30 फीसद राज्य सरकार अंश देत, जखनकि 10 फीसद राशि लेदर क्लस्टर स जुड़ल कंपनी देत। ओ कहला जे इ एकटा अति महत्वाकांक्षी योजना अछि। एहि स बिहार क आर्थिक विकास जुड़ल अछि। ताहि लेल एकरा शुरू करबा लेल पैघ कंपनी कए प्रस्ताव देल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa